Marko 9 | Biblia Le Internet Dzi | Xexe Yeye Gɔmeɖeɖe\nEda gbe le ŋutsuvi aɖe si me gbɔgbɔ vɔ̃ le ŋu (14-29)\nAme si si xɔse le ate ŋu awɔ nu sia nu (23)\nYesu gagblɔ eƒe ku ŋu nya ɖi (30-32)\nNusrɔ̃lawo ʋli nya le ame si nye gãtɔ ŋuti (33-37)\nAme si metsi tsitre ɖe mía ŋu o la, le mía dzi (38-41)\nAme aɖeke megazu nukikli na ɖevi sue siawo o (42-48)\n“Mina dze nanɔ mia me” (49, 50)\n9 Eye wògagblɔ na wo be: “Vavã mele egblɔm na mi be, ame aɖewo le ame siwo le tsitre ɖe afi sia dome, siwo maɖɔ ku akpɔ o, va se ɖe esime wokpɔ Mawu Fiaɖuƒe la wòva le ŋusẽ me.”+ 2 Ŋkeke ade megbe la, Yesu kplɔ Petro kple Yakobo kpakple Yohanes woyi to kɔkɔ aɖe dzi. Eye eƒe dzedzeme trɔ le wo ŋkume;+ 3 eƒe awudziwuiwo le dzo dam eye wofu ale gbegbe be nunyàla aɖeke mele anyigba dzi ate ŋu anya wo woafu nenema o. 4 Eliya kple Mose hã dze wokpɔ, eye wole dze ɖom kple Yesu. 5 Petro gblɔ na Yesu be: “Rabi, enyo na mí be míanɔ afi sia. Eya ta na míatu agbadɔ etɔ̃, ɖeka nanye tɔwò, ɖeka nanye Mose tɔ, eye ɖeka nanye Eliya tɔ.” 6 Le nyateƒe me la, Petro menya nu si wòawɔ o, elabena vɔvɔ̃ ɖo wo ŋutɔ. 7 Alilikpo aɖe do, eye wòdo vɔvɔli ɖe wo dzi, eye gbe aɖe ɖi+ tso alilikpoa me be: “Ame siae nye Vinye, si gbɔ nyemelɔ̃a nu le o.+ Miɖo toe.”+ 8 Kasia wotsa ŋku mlamlamla, gake womegakpɔ ame aɖeke le wo gbɔ o, negbe Yesu ko. 9 Esi wole ɖiɖim tso toa dzi la, ede se na wo vevie be womegagblɔ nu si wokpɔ la na ame aɖeke o,+ va se ɖe esime Amegbetɔvi la fɔ tso ame kukuwo dome hafi.+ 10 Eye wodzra nyaa ɖo ɖe dzi me,* ke wole dze ɖom tso nu si eƒe fɔfɔ tso ame kukuwo dome sia fia ŋu le wo nɔewo dome. 11 Eye wobiae be: “Nu ka tae agbalẽfialawo gblɔna be ele be Eliya+ nava gbã?”+ 12 Eɖo eŋu na wo be: “Nyateƒee, Eliya do ŋgɔ va heɖɔ nuwo katã ɖo;+ ke nu ka tae woŋlɔ ɖi le Amegbetɔvi la ŋu be akpe fu geɖe,+ eye womabui ɖe naneke me o?+ 13 Mele egblɔm na mi be, le nyateƒe me la, Eliya+ va, eye wowɔ nu sia nu si wodi la ɖe eŋu, abe ale si woŋlɔe ɖi le eŋu ene.”+ 14 Ke esi wotrɔ va nusrɔ̃la bubuawo gbɔ la, wokpɔ be ameha gã aɖe ƒo xlã wo, eye agbalẽfialawo le nya hem kpli wo.+ 15 Ke esi ameha blibo la kpɔe la, woɖi vo ŋutɔ, eye woƒu du yi egbɔ ɖado gbe nɛ. 16 Yesu bia wo be: “Nya ka hem miele kpli wo?” 17 Ameha la dometɔ ɖeka ɖo eŋu nɛ be: “Nufiala, mekplɔ vinyeŋutsuvi va gbɔwò, elabena gbɔgbɔ aɖe le eme si na meƒoa nu o.+ 18 Afi sia afi si wòdze edzi le la, etsɔnɛ xlãna ɖe anyi, eye futukpɔ dona le enu, eɖua aɖukli, eye ŋusẽ vɔna le eŋu. Megblɔ na wò nusrɔ̃lawo be woanyae ado goe, ke womete ŋui o.” 19 Eɖo eŋu na wo be: “Oo, dzidzime maxɔse,+ ɣeyiɣi didi kae manɔ mia gbɔ ase ɖo? Ɣeyiɣi didi kae mado dzi atsɔ miaƒe nuwɔnawo ase ɖo? Mikplɔe va gbɔnye.”+ 20 Ale wokplɔ ŋutsuvi la va egbɔ, ke esi wòkpɔ Yesu la, gbɔgbɔ la na ŋutsuvi la ƒo tititi, eye wòdze anyi hele mimlim, eye futukpɔ le dodom le enu. 21 Eye Yesu bia fofoa be: “Ɣeyiɣi didi kae nye esia nu sia dzɔna ɖe edzi?” Eɖo eŋu be: “Tso eƒe ɖevime ke, 22 eye wòtsɔnɛ xlãna ɖe dzo kple tsi me enuenu be yeawui. Ke ne àte ŋu awɔ nane la, kpɔ nublanui na mí, eye nàkpe ɖe mía ŋu.” 23 Yesu gblɔ nɛ be: “Ðe nèbe, ‘Ne àte ŋuia’? Nyae be ame si si xɔse le la ate ŋu awɔ nu sia nu.”+ 24 Enumake ɖevia fofo do ɣli gblɔ be: “Xɔse le asinye! Gake kpe ɖe ŋunye le afi si mehiã xɔse le!”+ 25 Ke esi Yesu kpɔ be ameha aɖe le du dzi gbɔna yewo gbɔ la, eka mo na gbɔgbɔ makɔmakɔ la hegblɔ nɛ be: “Wò, gbɔgbɔ si nana wozua mumu kple tokunɔ, meɖe gbe na wò be, do go le eme, eye mègage ɖe eme azɔ o!”+ 26 Esi gbɔgbɔ la do ɣli hena ŋutsuvi la ƒo tititi zi geɖe vɔ la, edo go le eme, eye ŋutsuvi la zu abe ame kuku ene, ale be wo dometɔ akpa gãtɔ gblɔ be: “Eku!” 27 Ke Yesu lé ŋutsuvia ƒe alɔnu hekɔe dzi, eye wòtso ɖe tsitrenu. 28 Emegbe esi wòyi aƒe aɖe me la, eƒe nusrɔ̃lawo ɖeɖe va biae be: “Aleke wɔ míawo ya míete ŋu nyae do goe o?”+ 29 Eɖo eŋu na wo be: “Esia tɔgbi ya gbedodoɖa dzi koe woate ŋu ato anyae ado goe.” 30 Wodzo le afi ma yi ɖato Galilea, gake medi be ame aɖeke nanya o. 31 Elabena ele nu fiam eƒe nusrɔ̃lawo, eye wòle gbɔgblɔm na wo be: “Wole Amegbetɔvi la de ge asi na amewo, eye woawui,+ eye ne wowui la, afɔ ɖe tsitre le ŋkeke etɔ̃ megbe.”+ 32 Womese eƒe nya la gɔme o, gake wole vɔvɔ̃m be yewoabiae. 33 Azɔ wova Kapernaum. Esi wòle aƒe me la, ebia wo be: “Nya ka ʋlimee mienɔ le mɔa dzi?”+ 34 Wozi kpi, elabena esime wonɔ mɔa dzi la, wonɔ nya ʋlim le wo nɔewo dome le ame si nye gãtɔ la ŋuti. 35 Eya ta ebɔbɔ nɔ anyi, eye wòyɔ Ame Wuieveawo gblɔ na wo be: “Ne ame aɖe di be yeanye gbãtɔ la, ele nɛ be wòanye amewo katã ƒe mlɔetɔ kple wo katã ƒe subɔla.”+ 36 Ekplɔ ɖevi sue aɖe va wo dome, ekpla asi kɔ nɛ, eye wògblɔ na wo be: 37 “Ame sia ame si xɔ ɖevi+ siawo dometɔ ɖeka le nye ŋkɔ ta la, exɔ nye hã; eye ame sia ame si xɔm la, menye nye koe wòxɔ o, ke exɔ Ame si dɔm ɖa la hã.”+ 38 Yohanes gblɔ nɛ be: “Nufiala, míekpɔ ame aɖe wòle gbɔgbɔ vɔ̃wo nyam do goe le wò ŋkɔ me, eye míegbe nɛ, elabena menye mía dometɔ ɖekae wònye o.”+ 39 Ke Yesu gblɔ be: “Migagbe nɛ o, elabena ame aɖeke meli, si awɔ ŋusẽdɔ le nye ŋkɔ me, eye le ema megbe kasia wòate ŋu agblɔ nya vɔ̃ ɖe ŋunye o. 40 Elabena ame si metsi tsitre ɖe mía ŋu o la, le mía dzi.+ 41 Elabena ame sia ame si na tsi kplu ɖeka mi mieno le esi mienye Kristo tɔ+ ta la, vavã mele egblɔm na mi be, eƒe fetu la mele eŋu tsi ge o.+ 42 Ke ame sia ame si azu nukikli na ɖevi sue siawo siwo si xɔse le la dometɔ aɖe la, anyo nɛ wu be woatsɔ té, si tedziwo trona, atsi ɖe kɔ nɛ ahatsɔe aƒu gbe ɖe atsiaƒu me.+ 43 “Ne wò asi hea wò dea nu vɔ̃ me* la, lãe ɖa. Enyo na wò be nàtsɔ asi ɖeka ayi ɖe agbe la me wu be asi eve nanɔ asiwò nàyi Gehena,* le dzo si womate ŋu atsi o la me.+ 44 * —— 45 Ne wò afɔ hea wò dea nu vɔ̃ me* la, lãe ɖa. Enyo na wò be nàtsɔ afɔ ɖeka ayi ɖe agbe la me, wu be afɔ eve nanɔe na wò, evɔ woatsɔ wò aƒu gbe ɖe Gehena.*+ 46 * —— 47 Ne wò ŋku hea wò dea nu vɔ̃ me* la, hoe le eto me.+ Enyo na wò be nàtsɔ ŋku ɖeka ayi ɖe Mawu Fiaɖuƒe la me, wu be ŋku eve nanɔe na wò, evɔ woatsɔ wò aƒu gbe ɖe Gehena,*+ 48 afi si nyéwo mekuna le o, eye dzo metsina le o.+ 49 “Elabena woawu dzo ɖe ame siawo tɔgbi dzi abe ale si wowua dze ɖe nu dzi ene.+ 50 Nu nyui aɖee dze nye, ke ne dze bu nu si na wònye dze ɖe, nu kae miatsɔ adee?+ Mina dze nanɔ mia me,+ eye minɔ ŋutifafa me kple mia nɔewo.”+\n^ Agate ŋu afia, “wona nyaa tsi woawo ɖeɖe dome.”\n^ Alo, “zua nukikli na wò.”


Amos 6 | Biblia Le Internet Dzi | Xexe Yeye Gɔmeɖeɖe\nBaba na ame siwo kana ɖe wo ɖokuiwo dzi! (1-14)\nNyiɖubatiwo; wainkplu gãwo (4, 6)\n6 “Baba na ame siwo kana ɖe wo ɖokuiwo dzi* le Zion,Baba na ame siwo susu be yewole dedie le Samaria-to la dzi,+Mi dukɔ veviwo ƒe ame ŋkutawo,Ame siwo gbɔ Israel ƒe aƒe la vana! 2 Miyi Kalne ne miakpɔ. Mitso afi ma miayi Hamat Gã,+Eye miayi Filistitɔwo ƒe Gat. Ðe wonyo wu fiaɖuƒe siawo,*Alo ɖe woƒe anyigba lolo wu mia tɔa? 3 Ðe miele ŋkeke vɔ̃ la ɖem ɖa le susu me+Eye miele ŋutasesẽ ƒe dziɖuɖu* hem vɛa?+ 4 Womlɔa nyiɖubatiwo dzi,+ eye wodrana ɖe abawo dzi+Henɔa agbowo kple nyivi* damiwo ɖum le lãha la dome;+ 5 Wonɔa ha kpam ɖe kasaŋkuwo ƒe ɖiɖi ŋu,+Eye wotoa haƒonuwo vɛ abe David ene;+ 6 Wokua wain ɖe kplu gãwo me wòyɔnɛ banaa wonona,+Eye wosia ami nyuitɔwo. Eye vɔ̃ si dzɔ ɖe Yosef dzi la meka wo o.*+ 7 Eya ta woanɔ ŋgɔ na aboyomewo ayi aboyo me,+Eye ame siwo dra ɖe abawo dzi la ƒe aglotutu vivivo la nu atso. 8 ‘Aƒetɔ Dziɖulagã Yehowa tà eɖokui*+ be:“Yakob ƒe dàda nyɔ ŋu nam,+Melé fu eƒe mɔ́ sesẽwo,+Eye matsɔ du la kple emenuwo ade asi,”’+ Yehowa, aʋakɔwo ƒe Mawu ye gblɔe. 9 “‘“Eye ne ame ewo kpɔtɔ ɖe aƒe aɖe me la, woawo hã woaku. 10 Ƒometɔ aɖe ava fɔ wo ahatɔ dzo wo ɖekaɖeka. Alɔ woƒe ƒuawo ado goe le aƒea me, eye ne ame aɖe le xɔgã me la, abiae be, ‘Ðe ame aɖe gale gbɔwòa?’ Eye wòaɖo eŋu nɛ be, ‘Ame aɖeke meli o!’ Ekema agblɔ be, ‘Zi ɖoɖoe! Elabena menye Yehowa ƒe ŋkɔ yɔɣie nye esia o.’” 11 Elabena Yehowa le se dem+Eye wòagbã xɔ gãwoKple xɔ suewo gudugudu.+ 12 Ðe sɔ ate ŋu aƒu du le agakpe dzia?Alo ɖe woana nyi naŋlɔ nu le edzia? Elabena mietrɔ nya dzɔdzɔe wòzu aɖigbe,Kple dzɔdzɔenyenye ƒe kutsetse wòle abe atsa* ene.+ 13 Miedzɔa dzi ɖe nu maɖinuwo ŋu,Eye miegblɔna be, “Ðe menye míawo ŋutɔwo ƒe ŋutetee na ŋusẽ ɖo mía ŋu oa?”*+ 14 Eya ta Israel ƒe aƒe, maɖo dukɔ aɖe ɖe mia ŋu,’+ Yehowa, aʋakɔwo ƒe Mawu ye gblɔe,‘Eye woate mi ɖe anyi tso Lebo-Hamat*+ va se ɖe Araba-tɔʋu* la nu.’”\n^ Alo, “ɖe dzi ɖi bɔkɔɔ.”\n^ Ðewohĩ Yuda kple Israel ƒe fiaɖuƒewoe wowɔnɛ.\n^ Egɔmeɖeɖe tẽe, “ƒe zikpui.”\n^ Alo, “nyitsui.”\n^ Egɔmeɖeɖe tẽe, “mede dɔ lãme na wo o.”\n^ Egɔmeɖeɖe tẽe, “na míeto dzo ɖe ta oa?”


JW.ORG Le Gbegbɔgblɔ 300 Kple Edzivɔwo Me Fifia!\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Chitumbuka Chol Chuvash Croatian Czech Danish Dutch Eŋlisi Eʋegbe Fante Finnish Franse Galician Georgian German Greek Gun Haitian Creole Hiligaynon Hungarian Iloko Indonesian Italian Japanese Kabyle Kannada Kinyarwanda Kirghiz Kirundi Korean Kpelle Krio Lithuanian Macedonian Malagasy Malay Malayalam Mam Mingrelian Myanmar Nahuatl (Central) Norwegian Nzema Oromo Ossetian Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Sinhala Slovak Slovenian Solomon Islands Pidgin Spanish Swahili Swedish Tagalog Tahitian Tajiki Tankarana Tarascan Tatar Telugu Thai Tojolabal Totonac Tsonga Turkish Tzeltal Tzotzil Ukrainian Uzbek Uzbek (Roman) Valencian Vezo Wallisian Welsh Xhosa Zulu\nNe èzi afi si gbegbɔgblɔwo dzena le le axa sia dzi la, gbegbɔgblɔ siwo nàkpɔ la wu 300, nu si màgate ŋu akpɔ le nyatakakadzraɖoƒe bubu aɖeke o!\nKe gbegbɔgblɔ nenie le nyatakakadzraɖoƒe bubuwo ya dzi? Bu eŋu kpɔ: Le July 2013 me la, Dukɔ Ƒoƒuawo ƒe nyatakakadzraɖoƒea le gbegbɔgblɔ ade ko me. Europa si nye Europadukɔwo ƒe Ðekawɔha ƒe nyatakakadzraɖoƒea le gbegbɔgblɔ 24 ko me. Google le gbegbɔgblɔ 71 me eye Wikipedia le gbegbɔgblɔ 287 me.\nGaƒoƒo gbogbo aɖe ŋutɔ nyatakakadzraɖoƒe sia gɔme ɖeɖe ɖe gbegbɔgblɔ 300 kple edzivɔwo me xɔna! Yehowa Ðasefo alafa geɖe siwo di be yewoahe kafukafu vae na Yehowa lae wɔ dɔ sia ƒe akpa gãtɔ. Wowɔa dɔ le ƒuƒoƒowo me, eye wozãa aɖaŋu vovovo siwo su wo si tsɔ ɖea Eŋlisigbea gɔme.\nJW.ORG ƒe axa siwo gɔme woɖena ɖe gbegbɔgblɔ 300 kple edzivɔwo me la sɔ gbɔ ale gbegbe, eya ta ne wobu gbegbɔgblɔawo katã ƒe axawo la, wosɔ gbɔ ŋutɔ, wowu 200,000!\nJW.ORG de du hã ŋutɔ. Esia dze le ɖoƒe si Alexa dɔwɔƒea na nyatakakadzraɖoƒe sia. Dɔwɔƒe sia bua akɔnta tso ame siwo zãa nyatakakadzraɖoƒe ɖe sia ɖe ƒe agbɔsɔsɔ ŋu, eye wòɖoa nyatakakadzraɖoƒeawo ɖe ɖoɖo nu le ame agbɔsɔsɔme si zãa wo nu. Nyatakakadzraɖoƒe 87,000 aɖewoe woyɔ le eƒe akpa si nye “Mawusubɔsubɔhawo Kple Mawusubɔsubɔ,” eye nyatakakadzraɖoƒe siawo dometɔ aɖewo nye xexemesubɔsubɔha gãtɔwo, mawunyagblɔlawo kple habɔbɔ siawo tɔgbiwo tɔ. Le nyatakakadzraɖoƒe mawo katã dome la, jw.org yee xɔ ɖoƒe evelia le July 2013 me! Nyatakakadzraɖoƒe si xɔ ɖoƒe gbãtɔe nye asitsanyatakakadzraɖoƒe aɖe si naa kpekpeɖeŋu Biblia-gɔmeɖela vovovowo.\nLe October 2013 me la, ame vovovo 890,000 woe ʋua jw.org gbe sia gbe. Míayi edzi anɔ Biblia me nyatakaka tuameɖowo nam amewo le afi sia afi faa.\nJW.ORG Le Amewo Ƒe Agbenɔnɔ Trɔm


“Lé dzi ɖe ƒo, sẽ ŋu, eye nàwɔ dɔ la. Mègavɔ̃ o, eye ŋɔ megadzi wò o, elabena Yehowa . . . li kpli wò.”—1 KRON. 28:20.\nHADZIDZI: 38, 34\nAleke sɔhɛwo kple wo dzilawo aɖee afia be dzi le yewo ƒo?\nAleke nɔvinyɔnu tsitsiwo aɖee afia be dzi le yewo ƒo?\nAleke nɔviŋutsu xɔnyɔnyrɔwo aɖee afia be dzi le yewo ƒo?\n1, 2. (a) Dɔ vevi kae wode asi na Salomo? (b) Nu ka tae David tsi dzi ɖe Salomo ŋu?\nWODE dɔ asi na Salomo be wòakpɔ xɔtudɔ vevitɔ kekeake si wowɔ le amegbetɔ ƒe ŋutinya me, si nye gbedoxɔ si nɔ Yerusalem la tutu dzi. Xɔa ‘alolo ale gbegbe eye eƒe nyonyo aƒo ɖe sia ɖe ta sãsãsã le anyigba blibo la dzi.’ Vevietɔ wu la, gbedoxɔa anye “Yehowa, Mawu vavã la, ƒe aƒe.” Yehowa gblɔ be Salomo ye akpɔ dɔ sia dzi.—1 Kron. 22:1, 5, 9-11.\n2 Fia David nya be Mawu akpe ɖe Salomo ŋu, gake Salomo nye “ɖekakpui dzaa makpɔnuteƒe.” Ðe dzi anɔ eƒo wòalɔ̃ be yeakpɔ gbedoxɔtutudɔa dzia? Esi Salomo nye ɖekakpui dzaa makpɔnuteƒe ta la, ɖe esia awɔe be mate ŋu awɔ dɔa nyuie oa? Be Salomo nate ŋu awɔ dɔa la, ele be wòalé dzi ɖe ƒo.\n3. Nu ka tae míate ŋu agblɔ be Salomo srɔ̃ dzideƒo tso fofoa gbɔ?\n3 Salomo anya srɔ̃ dzideƒo tso fofoa gbɔ. Esi David nɔ ɖevime la, ewɔ avu kple lã wɔadã siwo va lé fofoa ƒe alẽwo. (1 Sam. 17:34, 35) Dzi nɔ eƒo ale gbegbe esime wòkpe akɔ kple aʋakalẽtɔ dzɔtsu aɖe. Mawu kpe ɖe David ŋu wòtsɔ kpe zɔzrɔ̃e ɖeka wu Goliat.—1 Sam. 17:45, 49, 50.\n4. Nu ka tae wòhiã be dzi nanɔ Salomo ƒo?\n4 Eya ta esɔ ŋutɔ be David va de dzi ƒo na Salomo emegbe be wòalé dzi ɖe ƒo eye wòatu gbedoxɔa. (Xlẽ 1 Kronika 28:20.) Ne ɖe Salomo melé dzi ɖe ƒo o la, anye ne vɔvɔ̃ ɖu edzi wòdo kpo dɔa wɔwɔ.\n5. Nu ka tae wòle be dzi nanɔ mía ƒo?\n5 Abe Salomo ene la, míawo hã míehiã Yehowa ƒe kpekpeɖeŋu be dzi nanɔ mía ƒo míawɔ dɔ si wòde mía si la ade goe. Be míate ŋu awɔ esia la, ele be míade ŋugble le ame aɖewo siwo lé dzi ɖe ƒo le blema la ƒe kpɔɖeŋuwo ŋu. Esia akpe ɖe mía ŋu míabu ale si míawɔ be dzi nanɔ mía ƒo míawɔ dɔ si wode asi na mí la ade goe ŋu.\nAME SIWO ÐO DZINƆAMEƑO ƑE KPƆÐEŊUWO ÐI\n6. Nu kae dzɔ dzi na wò le dzinɔameƒo si Yosef ɖe fia ŋu?\n6 De ŋugble le ale si Yosef wɔ nu dzinɔameƒotɔe esi Potifar srɔ̃ ƒoe ɖe enu be wòadɔ kpli ye ŋu kpɔ. Enya be ne yegbe nya si nyɔnua do ɖe ye gbɔ la, manɔ bɔbɔe na ye o. Ke hã mena ta o, ewɔ nu dzinɔameƒotɔe eye wòsi.—1 Mose 39:10, 12.\n7. Nu kae Rahab wɔ si ɖee fia be dzi le eƒo? (Kpɔ nɔnɔmetata si le nyati sia ƒe gɔmedzedze.)\n7 Ame bubu si lé dzi ɖe ƒoe nye Rahab. Esi ŋkutsala siwo tso Israel yi eƒe aƒe me le Yeriko la, vɔvɔ̃ ate ŋu awɔe be malɔ̃ axɔ wo o. Gake eɖo dzi ɖe Yehowa ŋu eye wòɣla ŋutsu eveawo hekpe ɖe wo ŋu wosi. (Yos. 2:4, 5, 9, 12-16) Rahab lɔ̃ ɖe edzi be Yehowae nye Mawu vavã la, eye le mɔ aɖe nu la eka ɖe edzi be atsɔ anyigbaa ana Israel-viwo. Meɖe mɔ amegbetɔvɔvɔ̃ alo vɔvɔ̃ na Yeriko-fia kple eƒe ame dɔdɔawo ɖu edzi o. Ke boŋ ewɔ nu si xɔ eya kple eƒe ƒomea ɖe agbe.—Yos. 6:22, 23.\n8. Aleke Yesu ƒe dzinɔameƒoa ɖe vi na eƒe apostoloawoe?\n8 Yesu ƒe apostolo wɔnuteƒeawo ɖo dzinɔameƒo ƒe kpɔɖeŋu nyui aɖe ɖi. Wokpɔ ale si dzi nɔ Yesu ƒoe. (Mat. 8:28-32; Yoh. 2:13-17; 18:3-5) Kpɔɖeŋu ma na wosrɔ̃ ale si woana dzi nanɔ wo ƒo. Esi Zadukitɔwo tsi tre ɖe apostoloawo ŋu la, womedzudzɔ nufiafia le Yesu ƒe ŋkɔ me o.—Dɔw. 5:17, 18, 27-29.\n9. Le 2 Timoteo 1:7 ƒe nyaa nu la, ame kae nye míaƒe dzideƒo tsoƒe?\n9 Dzi nɔ Yosef, Rahab, Yesu kple apostoloawo ƒo, si na wowɔ dɔ nyuiwo. Woƒe dzinɔameƒoa metso ale si woka ɖe wo ɖokuiwo dzi gbɔ o. Ke boŋ dzi nɔ wo ƒo elabe woɖo ŋu ɖe Yehowa ŋu. Míawo hã míedoa go nɔnɔme siwo bia dzideƒo. Mele be míaɖo ŋu ɖe mía ɖokuiwo ŋu o, Yehowa ŋue wòle be míaɖo ŋu ɖo. (Xlẽ 2 Timoteo 1:7.) Mina míakpɔ mɔ eve aɖewo siwo nu míehiã dzideƒo le la ɖa. Woawoe nye: le ƒomea kple hamea me.\nNƆNƆME SIWO ME DZIDEƑO HIÃ LE\n10. Nu ka tae wòle be dzi nanɔ sɔhɛ Kristotɔwo ƒo?\n10 Sɔhɛ Kristotɔwo doa go nɔnɔme vovovo siwo me wòle be woana dzi nanɔ wo ƒo woawɔ Yehowa ƒe lɔlɔ̃nu le. Woate ŋu asrɔ̃ ale si dzi nɔ Salomo ƒo eye wòwɔ ɖoɖo nyui siwo kpe ɖe eŋu wòwu gbedoxɔa tutu nu la ƒe kpɔɖeŋu. Togbɔ be ele be sɔhɛ Kristotɔwo nawɔ ɖe wo dzilawo ƒe mɔfiamewo dzi hã la, nyametsotso aɖewo li wòle be woawo ŋutɔwo hã woawɔ. (Lod. 27:11) Ehiã be dzi nanɔ wo ƒo hafi woate ŋu atso nya me le nunya me le hadede nyuiwo, dzidzɔdonamenu ɖɔʋuwo tiatia, agbe nyui nɔnɔ kple nyɔnyrɔxɔxɔ ŋu. Esia wɔwɔ afia be sɔhɛ siawo gbe be yewomawɔ Satana, ame si le alɔme ɖem le Mawu ŋu la ƒe lɔlɔ̃nu o.\n11, 12. (a) Dzideƒo ƒe kpɔɖeŋu nyui kae Mose ɖo? (b) Aleke sɔhɛwo ate ŋu asrɔ̃ Mose ƒe kpɔɖeŋua?\n11 Nu vevi si ŋu wòle be sɔhɛwo natso nya me lee nye taɖodzinu siwo yome woati. Le dukɔ aɖewo me la, woƒonɛ ɖe sɔhɛwo nu be woade suku kɔkɔ alo awɔ dɔ siwo me ga le. Le dukɔ bubuwo hã me la, ganyawo ƒe sesẽ ate ŋu ana sɔhɛwo nase le wo ɖokuiwo me be ele be yewoawɔ dɔ siwo ana yewoate ŋu akpe asi ɖe yewoƒe ƒomewo ŋu. Ne èle nɔnɔme siawo dometɔ aɖe me la, ekema de ŋugble le kpɔɖeŋu si Mose ɖo la ŋu kpɔ. Esi wònye be Farao vinyɔnuae nyii ta la, Mose ate ŋu atiae be yeati ŋkɔxɔxɔ alo kesinɔnuwo yome hafi. Bu ale si ƒome si me wònɔ le Egipte, eƒe nufialawo kple aɖaŋuɖolawo anya nɔ nya ƒom ɖe enu ŋu kpɔ! Mose mena ta o, ke boŋ dzi nɔ eƒo wòtiae be yeati subɔsubɔ dzadzɛa yome. Esi Mose nya gblẽ Egipte kesinɔnuwo ɖi ko la, eɖo ŋu ɖe Yehowa ŋu bliboe. (Heb. 11:24-26) Esia na Yehowa yra Mose ɣemaɣi eye ɖikeke mele eme o be agayrae geɖe wu le etsɔme.\n12 Nenema kee Yehowa aɖo eteƒe na sɔhɛ dzinɔameƒotɔ siwo kua kutri le Yehowa subɔsubɔ me eye wotsɔa Fiaɖuƒea ƒe nuwo ɖoa nɔƒe gbãtɔ le woƒe agbe me la. Akpe ɖe wo ŋu woakpɔ woƒe ƒomewo ƒe nuhiahiãwo gbɔ. Le ƒe alafa gbãtɔ me la, ɖekakpui Timoteo tsɔ eƒe susu ɖo Mawu subɔsubɔ ŋu. Wò hã àte ŋu awɔe nenema ke. *—Xlẽ Filipitɔwo 2:19-22.\nÐe nèɖoe be yeaɖee afia be dzi le ye ƒo le nɔnɔme ɖe sia ɖe mea? (Kpɔ memama 13-17)\n13. Aleke dzi nɔ nɔvinyɔnu sɔhɛ aɖe ƒo wòɖo eƒe taɖodzinuwo gbɔ?\n13 Ele be dzi nanɔ nɔvinyɔnu aɖe si le Alabama, Amerika, la ƒo be wòate ŋu aɖo taɖodzinu siwo wòɖo na eɖokui le Mawu subɔsubɔ me la gbɔ. Egblɔ be: “Esi menɔ tsitsim la, ŋu kpeam ŋutɔ. Esesẽna nam be maɖo dze kple amewo le Fiaɖuƒe Akpataa me, ʋuu keke mahayi ʋɔ ƒo ge na ame siwo nyemenya o.” Nɔvinyɔnu sɔhɛ sia dzilawo kple hamea me tɔwo kpe ɖe eŋu wòva zu gbesiagbe mɔɖela. Egblɔ be: “Satana ƒe xexea doa suku kɔkɔ dede, ŋkɔxɔxɔ, ga kple nunɔamesi geɖe yome titi ɖe ŋgɔ be wonye taɖodzinu nyuiwo. Zi geɖe la, taɖodzinu siawo gbɔ ɖoɖo sesẽna eye nuteɖeamedzi kple dzivee koe wohena vɛ. Gake Yehowa subɔsubɔ na mele dzidzɔ kpɔm eye nye dzi dze eme.”\n14. Nɔnɔme kawo mee wòahiã be dzi nanɔ dzila Kristotɔwo ƒo le?\n14 Ele be dzi nanɔ dzila Kristotɔwo hã ƒo. Le kpɔɖeŋu me, wò dɔtɔ ate ŋu anɔ eƒom ɖe nuwò be nàganɔ dɔ wɔm le kpakpã megbe kple kwasiɖanuwuwuwo. Evɔ ɣeyiɣi siawoe nèɖo be yeawɔ ƒometadedeagu, ayi gbeadzi alo ayi Kristotɔwo ƒe kpekpewo. Ebia dzideƒo hafi nàte ŋu agbe wò dɔtɔ ƒe nyaƒoɖeamenu edziedzi ale be nàɖo kpɔɖeŋu nyuitɔ na viwòwo. Alo ɖewohĩ dzila aɖewo le hamea me siwo ɖea mɔ na wo viwo be woawɔ nanewo siwo wò ya mèɖea mɔ na viwòwo be woawɔ o. Dzila mawo ate ŋu abia wò be nàɖe susu si tae la me. Ðe dzi anɔ ƒowò be nàɖe susu si tae mèɖea mɔ na viwòwo o la me aɖaŋutɔea?\n15. Aleke Psalmo 37:25 kple Hebritɔwo 13:5 ate ŋu akpe ɖe dzilawo ŋu?\n15 Ne míekpe ɖe mía viwo ŋu woɖo taɖodzinuwo na wo ɖokuiwo le Yehowa subɔsubɔ me la, ke efia be dzi le mía ƒo. Le kpɔɖeŋu me, dzila aɖewo hena ɖe megbe be woade dzi ƒo na wo viwo be woawɔ gbesiagbe mɔɖeɖedɔa, asubɔ le afi si gbeƒãɖela geɖewo hiã le, awɔ dɔ le Betel, alo akpe asi ɖe teokrasixɔtudɔwo ŋu. Dzila siawo anɔ vɔvɔ̃m be yewo viwo mate ŋu ava kpɔ yewo dzi ne yewotsi o. Ke hã, dzila siwo dze aɖaŋu la ɖenɛ fiana be dzi le yewo ƒo ne woka ɖe Yehowa ƒe ŋugbedodowo dzi. (Xlẽ Psalmo 37:25; Hebritɔwo 13:5.) Mɔ bubu si dzi nàto aɖee afia be dzi le ye ƒo eye yeka ɖe Yehowa dzie nye be nàkpe ɖe viwòwo ŋu be woawo hã woaka ɖe edzi nenema ke.—1 Sam. 1:27, 28; 2 Tim. 3:14, 15.\n16. Aleke dzila aɖewo kpe ɖe wo viwo ŋu be woaɖo taɖodzinuwo na wo ɖokuiwo le Mawu subɔsubɔ me, eye aleke esia ɖe vi na woe?\n16 Atsu kple asi aɖe si le Amerika la kpe ɖe wo viwo ŋu woɖo taɖodzinuwo na wo ɖokuiwo le Mawu subɔsubɔ me. Srɔ̃ŋutsua gblɔ be: “Míeƒoa nu tso dzidzɔ siwo le mɔɖeɖedɔa me kple asikpekpe ɖe hamea ŋu na mía viwo hafi wodzea azɔlizɔzɔ kple nuƒoƒo gɔme. Fifia, esiae nye woƒe taɖodzinu. Ne mía viwo ɖo taɖodzinu siwo woɖo na wo ɖokuiwo le Mawu subɔsubɔ me gbɔ la, esia kpena ɖe wo ŋu wonɔa te ɖe Satana ƒe xexea ƒe nyaƒoɖeamenuwo nu, eye wotsɔa susu ɖoa ame si le vevie wu, si nye Yehowa la ŋu.” Nɔviŋutsu aɖe si si vi eve le gblɔ be: “Dzila geɖewo zãa ɣeyiɣi kple ga geɖe tsɔ kpena ɖe wo viwo ŋu be woaɖo woƒe taɖodzinu siwo nye kamedede, dzidzɔdonamenuwo kple sukudede gbɔ. Gake aɖe vi geɖe wu be míazã míaƒe ɣeyiɣi kple nunɔamesiwo atsɔ akpe ɖe mía viwo ŋu be woaɖo taɖodzinu siwo akpe ɖe wo ŋu be wo kple Yehowa dome nanɔ nyuie la gbɔ. Ne mía viwo ɖo taɖodzinu siwo woɖo na wo ɖokuiwo le Mawu subɔsubɔ me gbɔ la, míaƒe dzi dzea eme ŋutɔ abe ɖe míawo ŋutɔwo hã míeɖo taɖodzinu mawo ke gbɔ ene.” Àte ŋu aka ɖe edzi be Mawu ayra dzila siwo kpena ɖe wo viwo ŋu be woaɖo taɖodzinuwo na wo ɖokuiwo le Mawu subɔsubɔ me ahaɖo wo gbɔ la ŋutɔ.\nALE SI MÍATE ŊU ANA DZI NANƆ MÍA ƑO LE HAMEA ME\n17. Ƒo nu tso dzinɔameƒo ƒe kpɔɖeŋu siwo le hamea me ŋu.\n17 Ehiã be míaɖee afia be dzi le mía ƒo le hamea hã me. Le kpɔɖeŋu me, ele be dzi nanɔ hamemetsitsiwo ƒo ne wole ʋɔnudrɔ̃nyawo gbɔ kpɔm alo wole kpekpem ɖe ame siwo le lãmesẽkuxi sesẽwo me tom la ŋu. Hamemetsitsi aɖewo yia gaxɔwo me ɖasrãa gamenɔla aɖewo kpɔ eye wokpɔa woƒe gbɔgbɔmenuhiahiãwo gbɔ na wo. Ke nɔvinyɔnu trewo ya ɖe? Mɔnukpɔkpɔ geɖe ʋu ɖi na wo be woakeke woƒe subɔsubɔdɔa ɖe enu. Woate ŋu awɔ mɔɖeɖedɔa, aʋu ayi afi si gbeƒãɖela geɖewo hiã le, awɔ dɔ kple Dukɔa Me Xɔtuɖaŋu Kple Xɔtudɔ Dzikpɔƒea alo ade Fiaɖuƒe Nyanyuigblɔlawo Ƒe Sukua. Wo dometɔ aɖewo gɔ̃ hã de Gilead Sukua.\n18. Aleke nɔvinyɔnu tsitsiwo ate ŋu aɖee afia be dzi le yewo ƒo?\n18 Yayrae nɔvinyɔnu tsitsiwo nye na hamea. Míelɔ̃ nɔvinyɔnu siawo ŋutɔ! Wo dometɔ geɖe megate ŋu le geɖe wɔm le Mawu subɔsubɔdɔa me abe tsã ene o, gake woate ŋu alé dzi ɖe ƒo ahayi dɔa dzi. (Xlẽ Tito 2:3-5.) Le kpɔɖeŋu me, ahiã be dzi nanɔ nɔvinyɔnu tsitsi aɖe ƒo ne hamemetsitsiwo bia tso esi be wòaɖo aɖaŋu na nɔvinyɔnu sɔhɛ aɖe be wòado awu le nɔnɔme nyui me. Mahe nya ɖe nɔvinyɔnua ŋu le awu siwo wòdona ta ya o, gake ate ŋu ade dzi ƒo nɛ be wòalé ŋku ɖe eƒe nudodowo ŋu, elabe ate ŋu akpɔ ŋusẽ gbegblẽ ɖe ame bubuwo dzi. (1 Tim. 2:9, 10) Ne nɔvinyɔnu tsitsiwo dea dzi ƒo na ɖetugbuiwo alea la, aɖe vi na hame bliboa.\n19. (a) Aleke nɔviŋutsu xɔnyɔnyrɔwo aɖee afia be dzi le yewo ƒo? (b) Aleke Filipitɔwo 2:13 kple 4:13 akpe ɖe nɔviŋutsuwo ŋu dzi nanɔ wo ƒo?\n19 Ame bubu siwo ƒo wòle be dzi nanɔ woawɔ dɔe nye nɔviŋutsu xɔnyɔnyrɔwo. Ŋutsu siwo ƒo dzi le siwo di be yewoaxɔ agbanɔamedzi geɖe la nye yayra na hamea. (1 Tim. 3:1) Ke hã, wo dometɔ aɖewo hena ɖe megbe be yewoaminya agbanɔamedziwo. Ðewohĩ nɔviŋutsu aɖe wɔ vodada aɖe va yi, eye fifia ele sesem le eɖokui me be yemedze anye subɔsubɔdɔwɔla alo hamemetsitsi o. Nɔviŋutsu bubu ate ŋu asusu be yemesu te awɔ dɔdeasi aɖe o. Ne èsena le ɖokuiwò me alea la, ke Yehowa ate ŋu akpe ɖe ŋuwò dzi naɖo ƒowò. (Xlẽ Filipitɔwo 2:13; 4:13.) Ðo ŋku edzi be Mose hã se le eɖokui me kpɔ be yemedze awɔ dɔ si wode ye si la o. (2 Mose 3:11) Gake Yehowa kpe ɖe Mose ŋu dzi va ɖo eƒo wòwɔ dɔa wu enu. Ne nɔviŋutsu xɔnyɔnyrɔ aɖe doa gbe ɖa biaa Mawu ƒe kpekpeɖeŋu kutrikukutɔe eye wòxlẽa Biblia gbe sia gbe la, dzi ate ŋu aɖo eƒo. Ŋugbledede le Bibliameme siwo ƒo dzi nɔ ŋu hã ate ŋu akpe ɖe eŋu. Ate ŋu abia hamemetsitsiwo be woana hehe ye eye wòatsɔ eɖokui ana awɔ dɔ ɖe sia ɖe si hiã. Míele dzi dem ƒo na nɔviŋutsu xɔnyɔnyrɔ ɖe sia ɖe be dzi nanɔ eƒo eye wòawɔ dɔ moveviɖoɖotɔe le hamea me!\n“YEHOWA . . . LI KPLI WÒ”\n20, 21. (a) Dzideƒonya kae David gblɔ na Salomo? (b) Nu ka dzie míawo hã míate ŋu aka ɖo?\n20 Fia David ɖo ŋku edzi na Salomo be Yehowa anɔ kplii va se ɖe esime wotu gbedoxɔa wu enu. (1 Kron. 28:20) Kakaɖedzitɔe la, Salomo de ŋugble le nya siwo fofoa gblɔ nɛ ŋu, eye mebui be esi yenye ɖekakpui dzaa makpɔnuteƒe ta la, yemate ŋu awɔ dɔa o. Dzi nɔ eƒo ŋutɔ eye wòwɔ dɔa. Le Yehowa ƒe kpekpeɖeŋu me la, etu gbedoxɔ gã la wu enu le ƒe adre kple afã me.\n21 Abe ale si Yehowa kpe ɖe Salomo ŋu ene la, ate ŋu akpe ɖe míawo hã ŋu míalé dzi ɖe ƒo eye míawɔ dɔ si wòde asi na mí le míaƒe ƒomea kple hamea siaa me la ade goe. (Yes. 41:10, 13) Ne míena dzi le mía ƒo le Yehowa subɔsubɔ me la, ke míate ŋu aka ɖe edzi be ayra mí fifia kple etsɔme siaa. Eya ta, “lé dzi ɖe ƒo, . . . eye nàwɔ dɔ la.”\n^ mm. 12 Àkpɔ aɖaŋuɖoɖo nyui aɖewo siwo akpe ɖe ŋuwò nàɖo taɖodzinuwo na ɖokuiwò le mawusubɔsubɔ me la le nyati si nye “Zã Mawusubɔsubɔ Me Taɖodzinuwo tsɔ Kafu Wɔwòlae,” si dze le July 15, 2004 ƒe Gbetakpɔxɔ me.


Dɔwɔwɔwo 8 | Biblia Le Internet Dzi | Xexe Yeye Gɔmeɖeɖe\nSaul, yometila la (1-3)\nSubɔsubɔdɔ si Filipo wɔ le Samaria la tse ku (4-13)\nWodɔ Petro kple Yohanes ɖe Samaria (14-17)\nSimon di be yeaƒle gbɔgbɔ kɔkɔea (18-25)\nEtiopiatɔwo ƒe amegã (26-40)\n8 Ke Saul da asi ɖe edzi be woawui.+ Gbe ma gbe kee yometiti gã aɖe va hame si le Yerusalem la dzi; wo katã woka hlẽ ɖe Yudea kple Samaria nutowo me, negbe apostoloawo ko.+ 2 Ke ŋutsu mawuvɔ̃la aɖewo kɔ Stefano yi ɖaɖi, eye wofae vevie. 3 Saul ya de asi nugbegblẽ le hame la ŋu me. Egena ɖe aƒewo me ɖekaɖeka, eye wòhea ŋutsuwo kple nyɔnuwo siaa doa goe, eye wònana wodea wo gaxɔ me.+ 4 Ke ame siwo woka hlẽ la nɔ gbeƒã ɖem nya nyui la le afi sia afi si woyi.+ 5 Filipo yi Samaria-dua*+ me, eye wònɔ gbeƒã ɖem Kristo la na wo. 6 Esi amehawo se nya siwo gblɔm Filipo nɔ eye wokpɔ dzesi siwo wɔm wònɔ la, woɖo toe nyuie kple dzi blibo. 7 Elabena gbɔgbɔ makɔmakɔwo le ame geɖe me, eye wodoa ɣli sesĩe hedoa go.+ Eda gbe le ame geɖe siwo nye lãmetututɔwo kple nuwɔametɔwo hã ŋu. 8 Ale dua me tɔwo kpɔ dzidzɔ ale gbegbe. 9 Ke ŋutsu aɖe le dua me, si ŋkɔe nye Simon; enye dzotɔ si wɔa nukunuwo tsã wòwɔa nuku na amewo le Samaria dua me, eye wògblɔna be ŋusẽtɔ gã aɖee yenye. 10 Eye wo katã, tso ɖeviwo dzi va se ɖe tsitsiawo dzi, léa to ɖe eŋu hegblɔna be: “Ame siae nye Mawu ƒe Ŋusẽ, si woyɔna be Ŋusẽ Triakɔ.” 11 Ale woléa to ɖe eŋu, elabena tso ɣeaɖeɣi ke la, dzesi siwo wòwɔna nana amewo ƒe nu kuna. 12 Ke esi Filipo nɔ gbeƒã ɖem Mawu Fiaɖuƒe+ la kple Yesu Kristo ƒe ŋkɔ ŋuti nya nyuia la, amewo xɔ Filipo dzi se, eye wonyrɔ ŋutsuwo kple nyɔnuwo siaa ɖe tsi me.+ 13 Simon ŋutɔ hã va zu xɔsetɔ, eye esi wòxɔ nyɔnyrɔ vɔ la, enɔ Filipo ŋu kplikplikpli;+ eye esi wòkpɔ dzesiwo kple ŋusẽdɔ gã siwo wɔm wòle la, ewɔ nuku nɛ ŋutɔ. 14 Esi apostolo siwo le Yerusalem se be Samaria xɔ Mawu ƒe nyaa+ la, wodɔ Petro kple Yohanes ɖe wo gbɔ; 15 eye ame siawo yi ɖado gbe ɖa ɖe wo ta be woaxɔ gbɔgbɔ kɔkɔe.+ 16 Togbɔ be wonyrɔ wo ɖe Aƒetɔ Yesu ƒe ŋkɔ me hã la, womexɔ gbɔgbɔ kɔkɔe la haɖe o.+ 17 Eye woda woƒe asiwo ɖe wo dzi,+ eye woxɔ gbɔgbɔ kɔkɔe la. 18 Ke esi Simon kpɔ be, ne apostoloawo da asi ɖe amewo dzi la, woxɔa gbɔgbɔa la, etsɔ ga vɛ na wo 19 gblɔ be: “Mina ŋusẽ sia nye hã, ale be ame sia ame si dzi mada nye asiwo ɖo la naxɔ gbɔgbɔ kɔkɔea.” 20 Ke Petro gblɔ nɛ be: “Wò kple wò klosalo la siaa miatsrɔ̃, elabena èbu xaa be yeate ŋu aƒle Mawu ƒe nunana faa la kple ga.+ 21 Wɔƒe alo gome aɖeke meli na wò le nya sia me o, elabena wò dzi mele dzɔdzɔe le Mawu ŋkume o. 22 Eya ta trɔ dzi me tso tame vɔ̃ sia si nèɖo la me nàƒo koko na Yehowa,* ɖewohĩ atsɔ tame vɔ̃ si nèɖo le dzi me la ake wò; 23 elabena mekpɔe be aɖi veve kple nu madzɔmadzɔ ƒe kluvie nènye.” 24 Simon ɖo eŋu na wo be: “Miawo ŋutɔwo miɖe kuku na Yehowa* ɖe tanye, ne nu siwo miegblɔ la ƒe ɖeke nagadzɔ ɖe dzinye o.” 25 Eya ta esi woɖi ɖase tsitotsito hegblɔ Yehowa* ƒe nya la na wo vɔ la, wogatrɔ ɖo ta Yerusalem, eye wogblɔ nya nyui la le Samaria kɔƒe geɖe me le mɔa dzi.+ 26 Ke Yehowa* ƒe dɔla+ ƒo nu kple Filipo be: “Tso nàyi anyiehe gome le mɔ si tso Yerusalem yi Gaza la dzi.” (Mɔ sia nye gbedzimɔ.) 27 Ale wòtso heyi, eye kpɔ ɖa, Etiopiatɔwo ƒe amegã* aɖe, si nye ŋusẽtɔ le Etiopia-fianyɔnu Kandake te, eye wònye eƒe kesinɔnuwo katã dzi kpɔla, lae nye esi. Eyi Yerusalem va de ta agu,+ 28 eye wòtrɔ gbɔna hebɔbɔ nɔ eƒe tasiaɖam me nɔ nyagblɔɖila Yesaya ƒe agbalẽ xlẽm sesĩe. 29 Eya ta gbɔgbɔ la gblɔ na Filipo be: “Te ɖe tasiaɖam sia ŋu.” 30 Filipo ƒu du yi egbɔ, eye wòsee ŋutsua nɔ nyagblɔɖila Yesaya ƒe agbalẽa xlẽm sesĩe, eye wòbiae be: “Èle nu si xlẽm nèle la gɔme sem ŋutɔŋutɔa?” 31 Egblɔ be: “Aleke mawɔ ase egɔme, ne ame aɖeke mefiam o?” Eya ta ebia tso Filipo si be wòaɖo tasiaɖam la anɔ anyi ɖe ye gbɔ. 32 Ke Ŋɔŋlɔa ƒe akpa si xlẽm wònɔ lae nye esi: “Wokplɔe abe alẽ ene yi wuwuƒe, eye meke nu o, abe ale si alẽvi zia ɖoɖoe le eƒe fukola ŋkume ene.+ 33 Esi wobɔbɔe ɖe anyi la, womedrɔ̃ ʋɔnu dzɔdzɔe nɛ o.+ Ame kae agblɔ eƒe dzidzimeŋunya? Elabena woɖe eƒe agbe ɖa le anyigba dzi.”+ 34 Amegã la bia Filipo be: “Meɖe kuku, ame ka ƒe nya gblɔmee nyagblɔɖila la le? Eya ŋutɔ ŋu nyae loo alo ame bubu aɖea?” 35 Ale Filipo ƒo nu, eye wòdze egɔme tso ŋɔŋlɔ sia dzi gblɔ Yesu ŋu nya nyui la nɛ. 36 Ke esi wole mɔa dzi yina la, wova ɖo tsi aɖe gbɔ, eye amegã la gblɔ be: “Kpɔ ɖa! Tsie nye esi; nu kae xe mɔ na nye nyɔnyrɔxɔxɔ?” 37 * —— 38 Ale wòna wotɔ tasiaɖam la, eye Filipo kple amegã la woɖi yi tsi la me, eye wònyrɔe. 39 Esi wodo le tsia me la, Yehowa* ƒe gbɔgbɔ kplɔ Filipo dzoe enumake, eye amegã la megakpɔe o, ke eyi eƒe mɔzɔzɔa dzi kple dzidzɔ. 40 Filipo va do ɖe Asdod, eye wòle tsatsam le nutoa me godoo le nya nyui la gblɔm le duawo katã me va se ɖe esime wòɖo Kaisarea.+\n^ Agate ŋu afia, “Samaria-du aɖe.”\n^ Egɔmeɖeɖe tẽe, “ame tata.”


“Santé!” “Salute!” “Za vashe zdorovye!” “Chuc suc khoe!” Eɖanye France, Italy, Russia, alo Vietnam ye o, hafi xɔlɔ̃wo nano aha la, wogblɔa nya siawo tɔgbe si gɔmee nye: “Míedi lãmesẽ!” Evɔ ewɔ nuku be ame miliɔn geɖe tsɔa ahanono ɖea yɔdo na wo ɖokui boŋ.\nAHAMUAME mazamazã nyuie nye kuxi sesẽ aɖe si lɔ ahatsunono, ahamumu, kple ahanoxe zuzu ɖe eme. Xexeame ƒe Lãmesẽ Habɔbɔ gblɔ be ahatsunono fia “aha nono edziedzi si ate ŋu agblẽ nu le ame ŋu” le ŋutilã me, susu me, alo hadome. Efia be woano aha wòasɔ gbɔ wu esi dzi lãmesẽnyawo gbɔ kpɔlawo alo se da asi ɖo. Ahamumu fia aha nono si le nu gblẽm le ame ŋu le ŋutilã kple susu me xoxo evɔ amea mekpɔ zu ahanoxe haɖe o. Woɖe ahanoxe zuzu gɔme be enye “alesi ame magate ŋu aɖu eɖokui dzi le aha nono gome o.” Ahanoxe ƒe susu katã nɔa ahamuame ŋu, eyia enono dzi ne ele nu vovovowo gblẽm le eŋu gɔ̃ hã, eye ne mekpɔ ɖeke no o la, eɖea fu nɛ.\nƑe kae nèɖaxɔ o, ŋutsu alo nyɔnue nènye o, alo dukɔ ka me tɔe nènye o, ahatsunono ate ŋu agblẽ nu le ŋuwò. Evɔ ɖe, aleke koŋue aha kpɔa ŋusẽ ɖe ŋutilãa dzii ya? Nukae ahatsunono ate ŋu agblẽ le ame ƒe lãmesẽ ŋu? Eye ahamuame agbɔsɔsɔ ka dzie ame geɖe da asi ɖo be eyae sɔ?\nEgblẽa Nu le Susua Ŋu\nAtikemenu si koŋ le ahamuame geɖe mee nye esi woyɔna le yevugbe me be ethanol [etanɔl], eye ate ŋu agblẽ nu le ahɔhɔ̃mekawo ƒe dɔwɔwɔ ŋu alo atsrɔ̃ wo kura. Eyata le nyateƒe me la, amesi mu aha la le ko abe amesi aɖi ɖo lãme na ene. Ne etanɔl sɔ gbɔ ɖe ame ƒe lãme la, ate ŋu ana wòayi ɖi me alo aku. Le kpɔɖeŋu me, nuwɔna si nye ikkinomi, alo aha nono kabakaba dzimagbɔɖitɔe si yia edzi le Japan sukuviwo dome la wua wo dometɔ geɖe ƒe sia ƒe. Ŋutete le ŋutilãa ŋu be wòatrɔ etanɔl la wòazu nu bubu siwo megblẽa nu le ame ŋu o, gake tɔtrɔ ma meyia edzi le ahaa nono megbe teti o. Ne ame no aha kabakaba akpa wu alesi ŋutilãa ate ŋu awɔ eŋudɔ la, ekema etanɔl la va sɔa gbɔ akpa ɖe ŋutilãa me, eye enumake etea nu gbegblẽ le ahɔhɔ̃a ƒe dɔwɔwɔ ŋu. Le mɔ ka nu?\nAlesi gbegbe ahɔhɔ̃ me nugbagbevi, siwo nye lãmenugbagbevi vevitɔwo, trɔa asi le nuwo ŋui nukutɔe la gbɔe míaƒe nuƒoƒo, nukpɔkpɔ, ŋutinuwo ƒe dɔwɔwɔ aduadu, tamebubu, kple nɔnɔme si le mía si tsona. Etanɔl tɔtɔa nuwɔna mawo, si wɔnɛ be etrɔa ahɔhɔ̃ me lãmetsiwo—siwo nye atikemenu siwo naa kadodo nɔa ahɔhɔ̃menugbagbeviwo dome—ƒe dɔwɔwɔ. Esia wɔnɛ be nyatakaka si woɖo ɖe ahɔhɔ̃a la tsakana, ale be ahɔhɔ̃a megate ŋu wɔa dɔ nyuie o. Ema tae ne ame no aha akpa la, eƒe nuƒo me megakɔna o, enɔa nu kpɔm dɔ̃, nɔa zɔzɔm sagasaga, eye megate ŋu zãna ɖe nu ŋu wɔna alo nyana nusi tututu wɔm wòle o—nusiawo katã ɖenɛ fiana be aha le ŋusẽ kpɔm ɖe ame dzi.\nNe aha kpɔ ŋusẽ ɖe ahɔhɔ̃a dzi eteƒe didi la, ekema ahɔhɔ̃a dzea agbagba trɔna ɖe etanɔl ƒe aɖia ŋu be ahɔhɔ̃mekawo nagawɔ dɔ nyuie. Esiae nana aha va mana ʋu na ame, si wɔnɛ be aha agbɔsɔsɔ si mua ame aɖe tsã la magamui azɔ o. Ne ahamuame kpɔ ŋusẽ ɖe ahɔhɔ̃a dzi ale gbegbe be ne meli o ko ahɔhɔ̃a magate ŋu awɔ dɔ o la, ekema amea va zu ahanoxe. Ahɔhɔ̃a va nɔa ahamuame dim vevie ale be wòate ŋu awɔ dɔ. Eyata ne amea meno aha o la, ekema nu tɔtɔna le ahɔhɔ̃a ƒe dɔwɔwɔ ŋu, si wɔnɛ be amea atsi dzimaɖi, anɔ ƒoƒom, alo wòanɔ kpeŋui kum gɔ̃ hã.\nMenye ahɔhɔ̃ ƒe dɔwɔwɔ ŋu koe ahatsunono gblẽa nu le o, ate ŋu ana lãmenugbagbeviwo namiã ahaku, si agblẽ nu le ahɔhɔ̃a ƒe wɔwɔme ŋu kura. Togbɔ be asiɖeɖe le ahanono ŋu ate akpɔ kuxia ƒe akpa aɖe gbɔ hã la, edze abe womagate ŋu awɔ naneke le nusiwo wògblẽ la dometɔ aɖewo ya ŋu o ene, eye esia wɔnɛ be ame megaɖoa ŋku nu dzi nyuie alo zãna eƒe susu nyuie o. Gake menye aha ƒe ŋusẽ kpɔkpɔ ɖe ahɔhɔ̃a dzi hena ɣeyiɣi didi aɖe kokokoe gblẽa nu le eŋu o. Numekukuwo ɖee fia be ahatsunono ɣeyiɣi kpui aɖe kura gɔ̃ hã ate ŋu agblẽ nu.\nAklãdɔ Kple Kansa\nAklã wɔa akpa vevi aɖe le nusiwo míeɖuna la tutu, avu wɔwɔ kple dɔlékuiwo, ʋu ƒe sisi nyuie, kple aɖinuwo, siwo dome ahamuame hã le, ɖeɖe ɖa le ŋutilãa me me. Ahamuame nono ɣeyiɣi didi aɖe gblẽa nu le aklãa ŋu le mɔ̃ etɔ̃ nu. Gbã la, etanɔl ƒe agbɔsɔsɔ le ŋutilãa me wɔnɛ be aminuwo va sɔna gbɔ ɖe lãme na ame, si nana wova lina kɔ ɖe aklãa me. Ale aminuwo va sɔa gbɔ akpa le aklãa me. Le ɣeyiɣi aɖe megbe la, aklãa va tena, si woyɔna be aklãdɔ alo hepatitis (hépatite). Togbɔ be ahamuame zazã ŋutɔ hã ate ŋu ana woaxɔ aklãdɔ hã la, edze abe ewɔnɛ be ŋutilãa megate ŋu kpea hepatitis B kple hepatitis C ƒe dɔlékuiwo hã dzi o ene. * Ne womekpɔ egbɔ o la, aklãa ƒe tete ana lãmenugbagbeviwo nawó ahaku. Nusi ahamuame gblẽna kpena ɖe esiawo ŋu enye be enana lãmenugbagbevi siwo wɔa dɔ le ɖoɖo ɖeka koŋ aɖe nu la katã kuna.\nMlɔeba la, aklãa va liana. Aklãa ƒe tete ɣeyiɣi didi aɖe kple lãmenugbagbeviwo ƒe kuku wɔnɛ be wòva gblẽna keŋkeŋ. Ðeko aklãa va toa kɔ glidzaglidza, le esi teƒe be wòabɔbɔ. Mlɔeba la, lãmekawo va xea mɔ na ʋua ƒe sisi nyuie, si nana amea ƒe aklã dzudzɔa dɔwɔwɔ, eye amea kuna.\nŊusẽ si ahamuame kpɔna ɖe aklãa dzi la gagblẽa nu le mɔ bubu nu—ewɔnɛ be aklãa megate ŋu xea mɔ ɖe nusiwo nana woxɔa kansa nu o. Menye ɖekoe ahamuame nana woxɔa aklã me kansa bɔbɔe ko o, enana woxɔa nume, veme, dzitodzitomeka si me ya tona, kple vehlo me kansa hã bɔbɔe ŋutɔ. Gawu la, ahamuame wɔnɛ be atama me nu siwo nana kansa la te ŋu toa lãkusi wɔade siwo le ame ƒe nume me bɔbɔe, eye le esia ta atamanolawo gale afɔku me wu. Nyɔnu siwo noa aha gbesiagbe la ate ŋu axɔ no me kansa. Numekuku aɖe ɖee fia be afɔku li be nyɔnu siwo noa aha dzidze etɔ̃ alo esi wu ema gbesiagbe la dometɔ 69 le alafa me axɔ kansa bɔbɔe wu nyɔnu siwo menoa aha o.\nVidzĩ Siwo Aɖi Si\nNu vevi aɖe si ahanono wòagbɔ eme gblẽnae nye ŋusẽ si wòkpɔna ɖe vidzĩ si le dɔ me dzi. Nyadzɔdzɔgbalẽ si nye International Herald Tribune gblɔ be: “Atike aɖeke megblẽa nu le fugboe si le tsitsim ŋu de esi ahamuame gblẽna nu o.” Ne funɔ le aha nom la, ekema vidzĩa hã le enom, eye ahamuame gblẽa nu le fugboea ŋu ŋutɔ le ɣeyiɣi mawo me. Ahamuame gblẽa nu le eƒe ahɔhɔ̃mekawo ƒe dɔwɔwɔ ŋu keŋkeŋ. Ŋutilãa megate ŋu wɔa ahɔhɔ̃menugbagbeviwo nyuie o. Lãmenugbagbeviwo kuna. Lãmenugbagbevi bubuwo va nɔa teƒe si mesɔ o.\nNusi dona tsoa eme, si nye fugboe ŋu dɔ siwo tso ahanono gbɔ, koŋ ye nana be ɖevi siwo wodzi la ƒe susu fana. Kuxi siwo ɖevi siwo dzi wono aha ɖo doa goe la dometɔ aɖewoe nye susu ƒe dɔmawɔmawɔ nyuie, gbe masemase, matsimatsi le susu, nuwɔna, kple ŋutilã me, momadzeanyi, kpakple nusese kple nukpɔkpɔ ƒe kuxiwo. Ðevi siawo ƒe mo ɖia amesiwo ŋu nane gblẽ le tɔ.\nHekpe ɖe eŋu la, nu ate ŋu agblẽ le vidada siwo noa aha ɖe ŋku nu gɔ̃ hã ƒe viwo ŋu, abe nuwɔwɔ tukatuka kple nusɔsrɔ̃ ƒe ŋutete ƒe amesimanɔmanɔ ene. Nufialagã Ann Streissguth si le ŋusẽ si ahamuame kple atikevɔ̃ɖi kpɔna ɖe fugboe dzi ŋuti dɔwɔƒe le Washington Yunivɛsiti gblɔ be: “Mehiã be nànye ahanoxe hafi agblẽ nu le vidzĩ si le wò dɔ me ŋu o; ne ènye funɔ gake noa aha ko la, àgblẽ nu le eŋu.” Franse Dukɔa ƒe Lãmesẽ Kple Atikewɔwɔ Ŋuti Numekuhabɔbɔ ƒe nyatakaka si ƒe tanyae nye Alcool—Effets sur la santé gblɔ be: “Ahamuame nono gblẽa nu le fufɔɣia katã me, eye eƒe sue aɖeke nono meli si me afɔku aɖeke mele o.” Eyata nu nyuitɔ kekeake si wòle be nyɔnu funɔwo nawɔe nye be woagano ahamuame aɖeke kura o. *\nEnono si Magblẽ Nu O\nMenye kuxi siwo ahanono fũ hena va ame ƒe lãmesẽ dzi la katã koe nye ema ŋu míeƒo nu tso va ɖo afisia o. Le ƒe 2004 me la, nyati aɖe dze le Nature magazine me si gblɔ be “aha sue aɖe ko nono gɔ̃ hã nana woxɔa abi bɔbɔe, eye ate ŋu ana woaxɔ dɔléle 60 kloe hã bɔbɔe.” Ne nyaa le alea ɖe, ekema agbɔsɔsɔme kae míano si magblẽ nu o? Edzɔa dzi na ame miliɔn geɖe le xexeame egbea be yewoano aha ɣeaɖewoɣi. Nusi ana nànɔ lãmesẽ mee nye be nàno agbɔsɔsɔme si sɔ. Evɔ ɖe, agbɔsɔsɔ ka koŋue nye esi sɔ? Ame geɖe abui be esi nu yewonona la sɔ, ɖewohĩ woasusui be zi alesi yewomenya muna alo zu ahanoxe ya o ko la, mehiã be yewoatsi dzi o. Ke hã le Europa la, le ame 4 ɖesiaɖe dome la, wobui be ame 1 noa ahatsu.\nNyatakakatsoƒe geɖe gblɔ be aha agbɔsɔsɔme si sɔ na ŋutsuwoe nye esi me ahasesẽ akuakua ƒe agbɔsɔsɔ anɔ abe kɔŋkɔvi afã kple vi aɖe ko ene le, eye le nyɔnuwo gome la, anye ema ƒe afã. Franseawo kple Britaintɔwo ƒe lãmesẽnyawo gbɔ kpɔlawo gblɔ be woate ŋu ano “agbɔsɔsɔme si sɔ” si nye esi me ahasesẽ akuakua kɔŋkɔvi ɖeka le, eye nyɔnuwo nano agbɔsɔsɔ si me kɔŋkɔvi afã kple vi aɖe ko le. United States Dukɔa ƒe Ahamuame Mazamazã Nyuie Kple Ahatsunono Ŋuti Numekuha yi edzi de dzi ƒo be “amesiwo xɔ ƒe 65 kple edzivɔ la nano esi me ahasesẽ akuakua mede kɔŋkɔvi afã le o ko gbesiagbe.” * Gake amesiame kple alesi ahamuame kpɔa ŋusẽ ɖe edzii ye. Le go aɖewo me la, agbɔsɔsɔ sue mawo kura gɔ̃ hã asɔ gbɔ akpa na ame aɖewo ya akpa. Le kpɔɖeŋu me, Nyatakaka Tɔxɛ 10 lia si Wona United States ƒe Sewɔtakpekpea le Ŋusẽ si Ahamuame Kpɔna Ðe Lãmesẽ Dzi Ŋu gblɔ be “ahamuame ƒe agbɔsɔsɔ si sɔ ate ŋu agblẽ nu le amesiwo ŋu tagbɔdɔ le alo le blanuilédɔ lém la ŋu.” Nusiwo ŋu woabue nye ƒexɔxɔ, dɔléle siwo le ame ŋu, kple ame ƒe kpekpeme.—Kpɔ aɖaka si nye “Afɔkuawo Dzi Ðeɖe Akpɔtɔ.”\nKpekpeɖeŋu kae woate ŋu ana amesiwo noa aha fũ akpa? Nyati si kplɔ esia ɖo aɖo biabia ma ŋu.—g05 10/8.\n^ mm. 11 Numekuku aɖe si wowɔ le France ɖee fia be afɔku li be amesiwo ŋu aklãdɔ si nye hepatitis C le, evɔ wonoa aha fũ la, axɔ aklãlialiadɔ zi gbɔ zi eve kaba wu amesiwo ŋu dɔléle sia le gake womenoa aha fũ o. Wode dzi ƒo na amesiwo ŋu hepatitis C le la be woano ahamuame sue aɖe ko, alo woagano ɖeka kura o.\n^ mm. 17 Ele be nyɔnu siwo si vi fẽwo le nanyae be ne yewono ahamuame la, ekema eɖoa notsia me. Le nyateƒe me la, aha si wòno la ƒe akpa si nɔa notsia me zi geɖe la sɔa gbɔ wu esi nɔa ʋu me, elabena tsi si le notsi me la sɔ gbɔ wu esi le ʋu me, eyata tsia noa ahaa.\n^ mm. 20 Esi wònye aha ƒe dzidzewo le vovovo tso teƒe yi teƒe ta la, ele be aha si woaku ɖe kplua me la nasɔ ɖe dzidzenuawo nu, eye ele be ame nabu ema ŋu hafi anya agbɔsɔsɔme si wòano.\nNàno Ðeka Hafi Adze Mɔa?\nƔeyiɣi si me wodze ʋuwo wɔwɔ kee wode sewo ku ɖe aha nono hafi aku ʋu ŋu. Dukɔ gbãtɔ si de se siawoe nye Denmark, le ƒe 1903 me.\nNe mèɖu nu hafi no ahamuame o la, ekema ne ahaa ɖo wò ʋuka me ko la, akpɔ ŋusẽ ɖe dziwò kaba ŋutɔ le gaƒoƒo afã siwo kplɔ enono ɖo me. Ame geɖe susuna be ne èno kɔfi, xɔ ya fafɛ, alo de kame vie la, akpe ɖe ŋuwò be aha si nèno la magakpɔ ŋusẽ ɖe dziwò akpa o, gake aʋatsoe. Ele be ɣeyiɣi aɖe nava yi godoo hafi ahaa ƒe ŋusẽ nu naɖiɖi. Gake mègaŋlɔe be hã o be aha muame ya koa, aha muamee; eƒe vi aɖeke meli o. Esia fia be eɖanye wein, biya, alo aha sesẽ bubuwoe nèno o, ŋusẽ ɖeka ma kee wo dometɔ ɖesiaɖe ƒe dzidze ɖeka akpɔ ɖe dziwò. *\nAhamuame vi aɖe ko nono gɔ̃ hã ate ŋu ana màdo gasɔ, moto, alo aku ʋu nyuie o. Ahamuame ana màgakpɔ nu nyuie o. Mɔfiadzesi siwo le mɔwo to la ava nɔ sue le ŋkuwò me. Màgate ŋu akpɔ nusiwo ƒo xlã wò, didime si le mia kple nanewo dome, kpakple nusiwo le adzɔge la nyuie o. Nyawo dadakpɔ, dzɔdzɔmenuwɔnawo, kple wò ŋutinuwo ƒe dɔwɔwɔ aduadu, me agbɔdzɔ.\nNe èno ahamuame hafi dze afɔku la, ekema abi siwo nàxɔ la alolo wu esi nàxɔ ne ɖe mèno aha o. Gawu la, ŋusẽ si ahamuame akpɔ ɖe wò dzi kple wò ʋu ƒe dɔwɔwɔ dzi la awɔe be ɖewohĩ màtsi agbe ne eva hiã be woawɔ dɔ na wò kpata o. Franse Dukɔa ƒe Lãmesẽ Kple Atikewɔwɔ Ŋuti Numekuhabɔbɔ ƒe nyatakaka aɖe gblɔ be: “Eyata, amesiwo kuna le ʋufɔku siwo tso ahamumu gbɔ me la ƒe akpa gãtɔ nyea ʋukula ahanomunɔawo ŋutɔ, togbɔ be ame geɖe mesusunɛ alea o hã.” Le afɔku siwo li ta la, nyatakakaa kafu nusiwo gbɔna:\n▪ Mègano aha ne èle gasɔ alo moto do ge, alo le ʋu ku ge o.\n▪ Mègaɖo ʋu si kum amesi no aha le la o.\n▪ Mègaɖe mɔ xɔwò alo dziwòlawo naku ʋu ne wono aha o.\n^ mm. 29 Ne ame no ahasesẽ kɔŋkɔvi ɖeka la, axɔ gaƒoƒo ene hafi eƒe dɔwɔwɔ navɔ le lãme nɛ. Ahamuame ƒe dzidze to vovo le dukɔ ɖesiaɖe me. Xexeame ƒe Lãmesẽ Habɔbɔ gblɔ be ahamuame ƒe dzidze ɖekae nye eƒe agbɔsɔsɔ si me ahasesẽ akuakua anɔ abe kɔŋkɔvi ɖeka mama ɖe akpa etɔ̃ me ene ko le. Ema sɔ kple biya glass ɖeka, wein kɔŋkɔvi 3 kple afã, alo aha sesẽ kɔŋkɔvi ɖeka.\nAha sesẽ akuakua ƒe kɔŋkɔvi afã kple vi aɖe ye le aha siawo me\nBiya atukpa sue ɖeka (Glass ɖeka kple afã kloe)\nAha sesẽ (wiski, gin, vodka) ƒe dzidze ɖeka (Kɔŋkɔvi ɖeka kple afã kloe)\nWein kplu ɖeka (Kɔŋkɔvi 4 kple afã kloe)\nAhasesẽ si vivina ƒe dzidze ɖeka (Kɔŋkɔvi 2 kple afã kloe)\nAHANOXE NYENYE—ÐE WODZINA AME KPLIA?\nEsi dzɔdzɔmeŋutinunyalawo di be yewoakpɔ atike na ahanomunɔwo ta la, wodze agbagba be yewoakpɔe ɖa be akpa kae nusiwo dome ame nyi wɔna le amea ƒe aha nono kple ahanomunɔ zuzu me hã. Dzɔdzɔmeŋutinunyalawo va ke ɖe domenyiŋusẽfianu geɖe siwo dze abe wokpɔa ŋusẽ ɖe alesi ame wɔa nu ɖe aha muame ŋu ene dzi ŋu. Gake menye nusiwo dome ame nyi gbɔ koe ahamumu tsona o. Ne nusiwo dome ame nyi ate ŋu ana wòazu ahanomunɔ hã la, mefia be anyee kokoko o. Nuto kple nɔnɔme si me ame le hã wɔa akpa aɖe. Wogblɔ be kuxia ate ŋu atso nusiawo hã gbɔ: hehe nyui manamana, ƒomea me tɔ alo hati aɖe ƒe ahamumu, nɔnɔme siwo hea dzre vɛ, seselelãme kuxiwo, blanuiléle, adãɖoɖo, vivisese yome titi, aha geɖe nono gake womamu o, alo nu muame bubu aɖe ƒe ame mamã. Nusiawo kple nu bubuwoe wɔnɛ be ame va zua ahanoxe.\nNumekukuwo ɖee fia be amesiwo noa aha akpa la anɔ abe miliɔn atɔ̃ ene, eye wo dometɔ miliɔn eve vaseɖe etɔ̃ nye ahanoxewo\nLagos ƒe nyadzɔdzɔgbalẽ si nye Daily Champion gblɔ be “Nigeriatɔ miliɔn 15 kple edzivɔ nye ahanoxewo”—ema nye amesiwo le dukɔ ma me dometɔ 12 kloe le alafa ɖesiaɖe me\nLe mama dedie nu la, ahasesẽ akuaku si ame ɖeka nona le dukɔ sia me la nye esiwo sɔ gbɔ wu le xexeame dometɔ ɖeka. Lisbon ƒe nyadzɔdzɔgbalẽ si nye Público ka nya ta be dukɔa me tɔ 10 le alafa ɖesiaɖe me kpea “nuwɔametɔnyenye si tso ahamuame nono gbɔ la ƒe fu vevie”\nNyatakaka Tɔxɛ 10 lia si Wona United States ƒe Sewɔtakpekpea le Ŋusẽ si Ahamuame Kpɔna Ðe Lãmesẽ Dzi Ŋu ɖee fia be “Amerikatɔ miliɔn 14 kloe—si nye ame agbɔsɔsɔ si le dukɔa me dometɔ 7 kple afã kloe le alafa me—ƒe ahanono sɔ kple esi woabu be egbɔ eme alo ana ame nanye ahanoxe”\nAFƆKUAWO DZI ÐEÐE AKPƆTƆ\nXexeame ƒe Lãmesẽ Habɔbɔ ƒe Ŋutenɔnɔ Kple Nu Muamewo ƒe Amesitsitsi Ŋuti Dɔwɔƒe gblɔ nusiwo gbɔna be woawɔ atsɔ aɖe afɔkuawo dzi akpɔtɔ. Afɔkua dzi ɖeɖe kpɔtɔ mefia be mate ŋu adzɔ kura o. Amesiame kple alesi ahamuame kpɔa ŋusẽ ɖe edzii ye.\n▪ Mègano ahamuame wòawu dzidze eve gbeɖeka o *\n▪ Mègano ahamuame o ŋkeke eve ya teti le kwasiɖaa me\nLe nɔnɔme siwo gbɔna me la, dzidze ɖeka alo eve hã nono ate ŋu anye esi sɔ gbɔ akpa:\n▪ Ne ame le ʋu alo moto kum, alo le dɔ wɔm le mɔ̃ aɖe ŋu\n▪ Ne ame fɔ fu alo dzi vi fẽ si le no nom\n▪ Ne ame le atike aɖewo zãm\n▪ Ne dɔléle aɖewo le ame ŋu\n▪ Ne màte ŋu aɖu ɖokuiwò dzi le ahanono gome o\n^ mm. 58 Ahamuame ƒe dzidze ɖekae nye eƒe agbɔsɔsɔ si me ahasesẽ akuakua anɔ abe kɔŋkɔvi ɖeka mama ɖe akpa etɔ̃ me ene ko le.\nTsoƒe: Brief Intervention for Hazardous and Harmful Drinking\nAHAMUAME—ENYO NA WÒ DZIA?\nDzɔdzɔmeŋutinunyalawo bui be atikemenu siwo le wein dzĩ me (siwo woyɔna le yevugbe me be polyphenols) kpɔa ŋusẽ ɖe atikemenu aɖe si nana ʋukawo miãna alo wo me xena dzi.\nGawu la, wogblɔna be ahamuame nono nana ami geɖe metsia ame ƒe ʋu me o. Woxɔa ŋusẽ le nusiwo ate ŋu ana ame ƒe ʋu nabla hã si.\nGake edze abe aha sue aɖe si ame ano vivivi le kwasiɖaa me, si awɔ dɔ le eƒe ŋutilã me gbɔe viɖeawo tsona ene, ke menye be woalɔ ahaa katã ano le zã ɖeka me o. Wogblɔ be aha nono wòasɔ gbɔ wu dzidze eve gbeɖeka wɔnɛ be woxɔa ʋusɔgbɔdɔ, eye ahatsunono ate ŋu ana ame natu, eye ate ŋu awɔe be ame ƒe dzi nalolo alo manɔ dɔ wɔm nyuie o. Ŋumaɖɔmaɖɔɖo le ahanono me wɔnɛ be nusiawo kple bubu siwo ate ŋu agblẽ nu le ame ƒe lãmesẽ ŋu la va kpɔa ŋusẽ wu vi ɖesiaɖe si ahamuame ate ŋu aɖe na dzi kple ʋukawo. Nu nyui ɖesiaɖe zazã akpa menyo o—ẽ, nusianu zazã wòagbɔ eme medea ame dzi o.\nNUSI AHAMUAME ATE ŊU AGBLẼ LE ŊUWÒ\nLãmenugbagbeviwo tsɔtsrɔ̃, ŋkumaɖomaɖonudzi, blanuiléle, adãwɔwɔ\nNukpɔkpɔ, nuƒoƒo, kple ŋutinuwo ƒe nuwɔwɔ ɖe ɖoɖo nu me atɔtɔ\nVehlo, nume, no, kple aklã me kansa\nLãmekawo agbɔdzɔ, dzi ado kpo dɔ wɔwɔ\nAde ami, emegbe alolo, ate ahalia\nŊutilã mate ŋu atsi dɔléle nu o, dɔmebi, ƒomeɖe ƒe tete\nVia ate ŋu azu nuwɔametɔ alo eƒe susu mawɔ dɔ nyuie o\n“Atike aɖeke megblẽa nu le fugboe si le tsitsim ŋu de esi ahamuame gblẽna nu o”\nƉoe Ɖe Amewo Ɖoe Ɖe Amewo Ahamuame Mazamazã Nyuie Gblẽa Nu Le Ame Ƒe Lãmesẽ Ŋu\ng 1/06 axa 14-19


Psalmowo 49 - Holy Bible [Ewe Bible 1913] - (Psa 49)\nMi dukɔwo katã, mise esia, mi xexeametɔwo katã, miƒu to anyi,\nmi hahooawo kple amegãviwo, mi kesinɔtɔwo kple ame dahewo siaa!\nMaƒu to anyi ɖe abebubu ŋu, eye mato nye adzo ɖe saŋkuƒoƒo ŋu.\nNukaŋuti mavɔ̃ le dzɔgbevɔ̃eɣiwo me, ne nye adikãtɔwo ƒe vodada ɖe to ɖem?\nAmesiwo le dzi ɖom ɖe woƒe nuwo ŋu, eye wotsɔ woƒe kesinɔnu gbogboawo le adegbe ƒomi.\nAmea ɖeke mate ŋu axɔ nɔvia akpɔ o, eye mate ŋu axe etafe na Mawu,\n— elabena woƒe agbe ƒeƒle xɔ asi ŋutɔ, eye aɖo kpoe tegbee, —\nbe wòanɔ agbe ayi dzi, eye makpɔ yɔdo o.\nKpao, ke boŋ akpɔe be, nunyalawo kuna, bometsilawo kple abunetɔwo nu yina, eye wogblẽa woƒe nuwo ɖi na ame bubuwo.\nWole tame enye be, yewoƒe xɔwo anɔ anyi tegbetegbe, yewoƒe nɔƒewo anɔ anyi na dzidzimewo katã, eye woyɔa woƒe ŋkɔwo ɖe anyigbawo ŋu.\nKe amegbetɔ, si le agbe le atsyɔ̃ɖoɖo me la, mali ke o; esɔ kple lã, eye nuƒoƒo abu ɖee.\nEsia nye amesiwo ɖoa ŋu ɖe wo ɖokui ŋu la, ƒe zɔzɔme, eye woƒe nya dzea wo yometɔwo ŋu. Sela.\nWoyi tsiẽƒe abe alẽwo ene, eye ku nye wo kplɔla; ame dzɔdzɔewo nyã avuzi le wo dzi le ŋdi, eye woƒe nɔnɔme nyunyɔ, elabena tsiẽƒe zu woƒe nɔƒe.\nKe Mawu ade nye luʋɔ atso tsiẽƒe si me, elabena axɔm de eɖokui gbɔ. Sela.\nNe amea ɖe zu kesinɔtɔ, eye eƒe aƒe ƒe bubu dzi ɖe dzi la, megava o!\nElabena ne eku la, matsɔ nusiawo katã dometɔa ɖeke aɖo asi o, eye eƒe bubu makplɔe ɖo o.\nNenye be, eyra eɖokui le eƒe agbenɔɣi, eye wokafui be, ewɔ nyuie na eɖokui hã la,\nayi fofoawo ƒe ƒome, si megakpɔ kekeli kpɔ o la gbɔ.\nAmegbetɔ, si le agbe le atsyɔ̃ɖoɖo me, eye tagbɔ mele esi o la, esɔ kple lã, eye nuƒoƒo abu ɖee!


GBE BUBU Amerika Tokunɔgbe Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Danish Dutch Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Myanmar Ossetian Persian Polish Portuguese Quechua (Bolivia) Romanian Russia Tokunɔgbe Samoan Setswana Shona Silozi Sinhala Slovak Slovenian Spain Tokunɔgbe Sranantongo Swahili Tsonga Turkish Ukrainian\nMAWU ƒe ame siwo li egbea la nye ƒome gã aɖe si me gbɔgbɔ me nɔviŋutsuwo kple nɔvinyɔnuwo le, eye wonye ŋutsu kple nyɔnu nuteƒewɔla siwo nɔ anyi le blema la ƒe afɔɖoƒewo yome dzelawo. Blematɔ mawo dometɔ aɖewoe nye Samuel, David, Simson, Raxab, Mose, Abraham, Sara, Noa, kple Habel. Yehowa subɔla wɔnuteƒewo dometɔ geɖewo nye tokunɔwo. Le kpɔɖeŋu me, ame eve gbãtɔ siwo va zu Yehowa Ðasefowo le Mongolia la nye atsu kple asi aɖe siwo nye tokunɔwo. Eye mía nɔvi tokunɔ siwo le Russia la ƒe fɔmaɖimaɖi me léle ɖe asi wɔe be míeɖu dzi le senya aɖe me le Europa Amegbetɔ ƒe Gomenɔamesiwo Ŋuti Ʋɔnudrɔ̃ƒe la.\nLe egbeŋkekeawo me la, “kluvi nyateƒetɔ kple aɖaŋudzela” la na woɖe agbalẽwo gɔme ɖe tokunɔgbe me, ena woɖo tokunɔgbehamewo, eye wowɔ ɖoɖo ɖe takpekpe suewo kple gãwo ŋu na tokunɔwo. (Mat. 24:45) Mɔnuɖoɖo siawo ɖe vi geɖe ŋutɔ na tokunɔwo. * Gake èbu ale si nusɔsrɔ̃ tso Mawu vavã la ŋu ahawɔ ŋgɔyiyi le nyateƒea me nɔ na tokunɔwo do ŋgɔ na mɔnuɖoɖo siawo wɔwɔ ŋu kpɔa? Èbu nu si nàte ŋu awɔ atsɔ akpe ɖe tokunɔ siwo le miaƒe nutoa me ŋu la ŋu kpɔa?\nƔeyiɣi Siwo Me Mɔnuɖoɖo Siwo Li Egbea La Menɔ Anyi O\nKe ne èbia nɔvi tsitsi siwo nye tokunɔwo dometɔ aɖewo be woagblɔ nuteƒekpɔkpɔ siwo su wo si esime wonɔ nu srɔ̃m tso Mawu ŋu la, nya kae woagblɔ na wò? Ðewohĩ woagblɔ ale si wose le wo ɖokuiwo me esi wova nyae zi gbãtɔ be ŋkɔ le Mawu si la na wò. Woagblɔ ale si nyateƒenya ɖeka hɔ̃ ma trɔ woƒe agbe helé wo ɖe te ƒe geɖe hafi wova wɔ tokunɔgbe me videowo alo DVD-wo be woatsɔ akpe ɖe wo ŋu woasrɔ̃ Ŋɔŋlɔawo me nyateƒenya siwo goglo wu la na wò. Alo ɖewohĩ woagblɔ ale si nuwo nɔ le ɣeyiɣi siwo me womewɔa Kristotɔwo ƒe kpekpewo le tokunɔgbe me o alo ɖea nyawo gɔme ɖe tokunɔgbe me le kpekpewo me o la ŋu nya na wò. Nu si wowɔna boŋ ye nye be, ame aɖe nɔa anyi ɖe wo xa nɔa nya siwo gblɔm wole la ŋlɔm ɖe pɛpa dzi na wo be woatsɔ akpe ɖe wo ŋu be woase nyaa gɔme. Mɔ sia dzie nɔviŋutsu aɖe si nye tokunɔ la to srɔ̃ Biblia me nyateƒewo ƒe adre sɔŋ hafi gbegɔmeɖela aɖe va nɔ nyawo gɔme ɖem ɖe tokunɔgbe me mlɔeba.\nÐasefo tsitsi siwo nye tokunɔwo ɖoa ŋku ale si gbeƒãɖeɖe na ame siwo ‘sea nu’ le gbeadzi nɔna la dzi. Woléa agbalẽvi si dzi woŋlɔ dzeɖonya kpui aɖe ɖo la ɖe asi ɖeka me hedonɛ ɖe dzi tsɔ fiaa aƒemenɔlaa ne wole tso ʋɔtru nu yi ʋɔtru nu dɔa wɔm, eye woléa Gbetakpɔxɔ kple Nyɔ! yeyewo ɖe asi kɛmea me. Avu kple kɔe wònyena na tokunɔwo be woazã agbalẽwo ɖeɖe ko atsɔ asrɔ̃ Biblia kple tokunɔ bubuwo, esi wònye be nufialaawo kple aƒemenɔlaawo siaa mesea nu si woŋlɔ ɖe agbalẽawo me la gɔme nyuie o ta. Gbeƒãɖela tsitsi siwo nye tokunɔwo agblɔ ale si wòtena ɖe wo dzi ne amewo mele woƒe nyawo gɔme sem o si wɔnɛ be womegatea ŋu yia gbɔgbɔmenyateƒenya siwo gblɔm wonɔ dzi o la na wò. Woɖoa ŋku ale si dzi menɔa wo ƒo be woatsɔ nu siwo wosrɔ̃ la ade dɔwɔwɔ me o togbɔ be wolɔ̃ Yehowa vevie hã dzi. Nu ka tae? Le esi womekana ɖe edzi nenye be ale si yewose nya aɖe koŋ gɔmee lae nye nyuitɔa o ta.\nTogbɔ be kplamatsɛdonu siawo katã nɔ anyi hã la, mía nɔviŋutsu kple nɔvinyɔnu tokunɔwo yi edzi lé woƒe fɔmaɖimaɖi me ɖe asi sesĩe. (Hiob 2:3) Wotsɔ didi vevie kpɔ Yehowa si nu. (Ps. 37:7) Eye ele wo yram fifia wu ale si wo dometɔ geɖe kpɔ mɔ nɛ.\nBu agbagba si gbegbe nɔviŋutsu aɖe si nye srɔ̃ŋutsu kple vifofo la dze ŋu kpɔ. Le ɣeyiɣi siwo me tokunɔgbe me videowo menɔ anyi o la, exɔa ŋgɔ wɔa ƒomenusɔsrɔ̃a kple eƒe ƒomea nuteƒewɔwɔtɔe. Viaŋutsu gblɔ be: “Ƒomenusɔsrɔ̃a wɔwɔ menɔa bɔbɔe na fofonye kura o, elabena agbalẽwo koe li wòate ŋu azã atsɔ afia nu mí. Zi geɖe la, mesea nya siwo woŋlɔ ɖe agbalẽawo me la gɔme nyuie o. Mí ɖeviawo hã míenaa nuwo gasesẽna ɖe edzi nɛ. Kaka wòawɔ vodada aɖe le nyawo me ɖeɖe me ko la, míeɖɔe ɖo hã xoxo. Le esiawo katã me gɔ̃ hã la, exɔa ŋgɔ le míaƒe ƒomenusɔsrɔ̃a me ɣesiaɣi. Esee le eɖokui me be ŋukpe si yeɖuna ɣeaɖewoɣi le esi yemese Eŋlisigbea gɔme nyuie o ta la meɖi naneke o—ke boŋ nu si le vevie wue nye be míasrɔ̃ nane tso Yehowa ŋu.”\nKpɔɖeŋu bubu hãe nye Richard, nɔviŋutsu aɖe si le eƒe ƒe 70-awo me, si nye tokunɔ ganye ŋkunɔ hã, eye wòle Brooklyn, New York, U.S.A. Wonya Richard nyuie be medaa Kristotɔwo ƒe kpekpewo ƒuna o. Be wòade kpekpeawo la, eya ŋutɔ yina ɖaɖoa keteke—enɔa teƒe siwo ketekea tɔna ɖo heɖia amewo la xlẽm ale be yeanya afi si wòle be yeaɖi ɖo. Gbe ɖeka le vuvɔŋɔli aɖe la, sno nɔ dzadzam sesĩe, eye ya sesẽ aɖe hã nɔ ƒoƒom ale gbegbe be wote fli ɖe kpekpea me. Wona hamea me tɔ ɖe sia ɖe nya nu tso eŋu, gake woɖe ŋu ɖi womegblɔe na Richard o. Esi nɔviawo de dzesi nu si dzɔ heyi ɖadi Richard la, woke ɖe eŋu wònɔ tsitre ɖe Fiaɖuƒe Akpataa ŋkume henɔ lalam dzigbɔɖitɔe be woava ʋu ʋɔtruawo. Esi wobiae be nu ka tae wòdo go togbɔ be ya sesẽ nɔ ƒoƒom hã la, eɖo eŋu be, “Melɔ̃ Yehowa.”\nNu Kae Nàte Ŋu Awɔ?\nÐe tokunɔwo le miaƒe nutoa mea? Ðe nàte ŋu asrɔ̃ tokunɔgbe vi aɖe kple susu be nànɔ dze ɖom kpli woa? Zi geɖe la, tokunɔwo bua ame ŋu ŋutɔ, eye wogbɔa dzi ɖi ne wole woƒe gbea fiam ame bubuwo. Ate ŋu adzɔ be nàdo go tokunɔ aɖe le vo me alo le wò subɔsubɔdɔa me. Nu kae nàte ŋu awɔ? Dze agbagba nàɖo dze kplii. Àte ŋu awɔ wò ŋutinuwo, nuŋɔŋlɔ ɖe agbalẽ dzi, nutatawo, fotowo, alo esiawo katã ŋu dɔ. Nenye be amea gblɔ be yemedi be yeasrɔ̃ nyateƒea o gɔ̃ hã la, gblɔ wò sasrãkpɔa ŋu nya na Ðasefo aɖe si nye tokunɔ alo nya tokunɔgbe dodo. Ðewohĩ gbedeasia sese ado dzidzɔ na tokunɔa wu nenye be tokunɔgbe mee wogblɔe le nɛ.\nÐewohĩ èle tokunɔgbe srɔ̃m hele tokunɔgbehame aɖe me. Aleke nàwɔ ase tokunɔgbea nyuie ahabi ɖe eme? Togbɔ be anɔ eme be ame siwo sea nu hã le miaƒe hamea me hã la, ɖe manyo wu be nànɔ tokunɔgbe dom kple woawo gɔ̃ hã oa? Esia akpe ɖe ŋuwò nàbu tame le tokunɔgbe me. Ɣeaɖewoɣi la, àdi be yeaƒo nu ŋutɔŋutɔ le esi teƒe be nàdo tokunɔgbe. Gake abe ale si wòle le gbe ɖe sia ɖe sɔsrɔ̃ gome ene la, ele be nàsẽ ŋkume hafi ate ŋu aɖu tu nɛ.\nNe míekua kutri vevie doa tokunɔgbe la, ekema míele eɖem fia be míelɔ̃ mía nɔvi tokunɔwo eye míedea bubu wo ŋu hã. Bu ale si tokunɔwo kpea fui gbe sia gbe le dɔ me alo le suku le esi wometea ŋu sea nya si gblɔm amewo le gɔme o ta la ŋu kpɔ ko. Nɔviŋutsu aɖe si nye tokunɔ la gblɔ be: “Ame siwo medoa goe gbe sia gbe la katã ƒoa nu. Zi geɖe la, mesena le ɖokuinye me be metsi akogo, eye ame aɖeke metsɔ ɖeke le eme nam o. Esia tena ɖe dzinye eye dzi kuam gɔ̃ hã. Ale si mesena le ɖokuinye me ɣeaɖewoɣi la wu gbɔgblɔ.” Ele be míaƒe kpekpewo nanye afi siwo mía nɔvi tokunɔwo nakpɔ dzidzeme, axɔ gbɔgbɔmenuɖuɖuwo ahakpɔ gome le hadede kple dzeɖoɖo tuameɖowo me le.—Yoh. 13:34, 35.\nEle be míaɖo ŋku edzi hã be tokunɔwo ƒe ƒuƒoƒo sue geɖewo li siwo kpena kple hame aɖewo siwo menye tokunɔgbehamewo o. Woɖea nyawo gɔme ɖe tokunɔgbe me na wo. Be hamea me tɔ siwo nye tokunɔwo la nase nya siwo gblɔm wole gɔme nyuie la, wonɔa anyi ɖe ŋgɔgbezikpuiawo dzi le Fiaɖuƒe Akpataa me. Esia wɔnɛ be wotea ŋu kpɔa nuƒolaa kpakple gbegɔmeɖelaa siaa nyuie wu, eye ame aɖeke mexea wo ŋkume o. Nuteƒekpɔkpɔwo ɖee fia be eteƒe medidina kura hafi esia va maa hamea me tɔ mamlɛawo o, eye megahea woƒe susu hã o. Ðoɖo sia ke dzie wozɔna ɖo le takpekpe suewo kple gãwo, siwo me woɖea gbe gɔme ɖe tokunɔgbe me la, hã me. Hamea me tɔ dovevienuwo dze na kafukafu ŋutɔ ɖe ale si woɖea gbea gɔme abe ale si ko tokunɔwo ŋutɔ aƒo nui ene ta—woɖea egɔme gɔmesese nɔa eŋu, eye wòsɔna ɖe tokunɔgbea nu.\nÐewohĩ èle hame aɖe si kpɔa tokunɔgbeƒuƒoƒo aɖe dzi alo esi me tokunɔ ʋɛ aɖewo le eye woɖea nyawo gɔme ɖe tokunɔgbe me na wo la me. Nu kae nàte ŋu awɔ atsɔ aɖe ɖetsɔleme afia mía nɔvi tokunɔ siawo? Kpe wo va aƒewò me. Ne anya wɔ la, srɔ̃ tokunɔgbe vi aɖe. Mègavɔ̃ be esi yemese tokunɔgbe o ta dze manya ɖo na yewo o. Godoo la, miakpɔ mɔ aɖe si dzi miato aɖo dze, eye lɔlɔ̃ɖeɖefia sia ava zu nu si dzi mianɔ ŋku ɖomee kple dzidzɔ. (1 Yoh. 4:8) Nu geɖe li siwo ana nàse vivi na hadede kple mía nɔvi Ðasefo siwo nye tokunɔwo. Wonye dzeɖola nyuiwo, woɖea abla le nugɔmesese me, eye wodoa nukokoe na ame ŋutɔ. Nɔviŋutsu aɖe si dzila eveawo siaa nye tokunɔwo la gblɔ be: “Le nye agbe me ŋkekewo katã me la, tokunɔwo dome ko menɔ, eye nyemate ŋu aɖo nu siwo gbegbe mekpɔ tso wo gbɔ la teƒe na wo gbeɖe o. Nu geɖe li míate ŋu asrɔ̃ tso mía nɔviŋutsu kple nɔvinyɔnu tokunɔwo gbɔ.”\nYehowa lɔ̃a esubɔla wɔnuteƒewo, eye elɔ̃ wo dometɔ siwo nye tokunɔwo hã. Kakaɖedzitɔe la, xɔse kple dzidodo ƒe kpɔɖeŋu siwo woɖona la hã wɔe be Yehowa ƒe habɔbɔa le etɔxɛ ŋutɔ. Eya ta mina míade asixɔxɔ mía nɔviŋutsu kple nɔvinyɔnu tokunɔwo ŋu!\n^ mm. 3 Kpɔ nyati si nye “Yehowa Kɔ Ŋkume Ðe Wo,” si dze le August 15, 2009, ƒe Gbetakpɔxɔ me.\nFiaɖuƒegbedeasia sese ado dzidzɔ na tokunɔ wu nenye be tokunɔgbe mee wogblɔe le nɛ\n[Nɔnɔmetata siwo le axa 32]\nEle be míaƒe kpekpewo nanye afi siwo mía nɔvi tokunɔwo kpɔa dzidzeme kple gbɔgbɔmetutuɖo le


Nuteƒewɔla Yonatan Si Mevɔ̃na O | Biblia Me Nusɔsrɔ̃wo Na Ðeviwo\nFia Saul viŋutsu tsitsitɔ Yonatan nye aʋakalẽtɔ. David gblɔ be Yonatan zã wu hɔ̃ eye wòsesẽ wu dzata. Gbe ɖeka la, Yonatan kpɔ Filistitɔwo ƒe aʋawɔla 20 le to aɖe dzi. Egblɔ na eƒe adekplɔvi be: ‘Míadze wo dzi ne Yehowa na dzesi mí. Ne Filistitɔwo gblɔ na mí be míava la, ekema ele be míadze wo dzi.’ Filistitɔawo do ɣli be: ‘Miva wɔ aʋa kpli mí!’ Eya ta wo ame evea lia toa eye woɖu Filistitɔawo dzi.\nEsi Yonatan ye nye Saul viŋutsu tsitsitɔ ta la, eyae wòle be wòazu fia ɖe fofoa yome. Gake Yonatan nyae be Yehowa tia David be wòanye Israel-fia yeyea; ke hã meʋã ŋu o. Yonatan kple David zu xɔlɔ̃ veviwo. Wodo ŋugbe be yewoakpɔ yewo nɔewo ta ahaʋli yewo nɔewo ta. Yonatan tsɔ eƒe awu, yi, dati kple alidziblanu na David tsɔ ɖo kpe woƒe xɔlɔ̃wɔwɔa dzi.\nEsi David nɔ sisim le Saul nu la, Yonatan yi egbɔ eye wògblɔ nɛ be: ‘Lé dzi ɖe ƒo, mègavɔ̃ o. Yehowa tia wò be nànye fia. Fofonye gɔ̃ hã nya esia nyuie.’ Àdi be xɔlɔ̃ nyui aɖe nanɔ ye si abe Yonatan enea?\nYonatan de eƒe agbe afɔku me ɣeaɖewoɣi gɔ̃ hã yi ɖakpe ɖe exɔlɔ̃a ŋu. Enya be Fia Saul di be yeawu David eya ta egblɔ na fofoa be: ‘Nu vɔ̃e wònye be nàwu David elabena mewɔ nu gbegblẽ aɖeke o.’ Saul do dziku ɖe Yonatan ŋu vevie. Ƒe aɖewo megbe la, Saul kple Yonatan siaa ku le aʋa aɖe me.\nLe Yonatan ƒe ku megbe la, David di Yonatan viŋutsu Mefiboset yome mɔ. Esi David ke ɖe Mefiboset ŋu la, egblɔ nɛ be: ‘Esi fofowò nye xɔ̃nye vevi ta la, malé be na wò le wò agbe me katã. Ànɔ nye fiasã me eye àɖu nu le nye kplɔ̃ ŋu.’ David meŋlɔ exɔlɔ̃ Yonatan be gbeɖe o.\n‘Milɔ̃ mia nɔewo, abe ale si melɔ̃ mi ene. Lɔlɔ̃ gã wu esia megale ame aɖeke si, be ame natsɔ eƒe agbe aɖo anyi ɖe xɔlɔ̃awo ta o.’—Yohanes 15:12, 13\nNyabiasewo: Aleke Yonatan ɖee fia be dzi le ye ƒo? Aleke Yonatan ɖee fia be yenye nuteƒewɔla?\nYonatan Ƒe Biblia Ŋuti Gbalẽvi\nYonatan kpe asi ɖe xɔlɔ̃a David ŋu nuteƒewɔwɔtɔe. Nu kae nàte ŋu asrɔ̃ tso eƒe kpɔɖeŋua me?\nAle Si Nàwɔ Adze Xɔ̃ Nyuiwo\nXlẽ nu tso nu si na David kple Yonatan zu xɔlɔ̃ siwo dome tsi metona o la ŋu.


GBE BUBU Albanian Arabic Armenian (West) Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Hiligaynon Hindi Hungarian Icelandic Indonesian Italian Japanese Kannada Kiluba Kinyarwanda Korean Latvian Lithuanian Malagasy Malayalam Marathi Mongolian Moore Myanmar Niuean Norwegian Ossetian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Turkish Twi Ukrainian Urdu Vietnamese Zulu\n“Amevi, ƒu to anyi, ŋutega sia la, nuwuɣi ŋu wòle ɖo.”—DANIEL 8:17.\n1. Nukae Yehowa di be ameƒomea katã nanya tso míaƒe ŋkekea ŋu?\nYEHOWA memiãa nu ɖe etsɔme nudzɔdzɔwo dzi wònɔa nyanya na eya ɖeka ko o. Ke boŋ enye Amesi ɖea nya ɣaɣlawo ɖe go. Le nyateƒe me la, edi be mí katã míanya be míele ‘nuwuɣia’ me ʋĩ. Nya vevi ka gbegbee nye si wònye na ame biliɔn ade siwo le anyigba dzi fifia!\n2. Nukatae amewo tsi dzi ɖe ameƒomea ƒe etsɔme ŋu?\n2 Ðe wòwɔ nuku be xexe sia gogo eƒe nuwuwua? Amegbetɔ te ŋu zɔa dzinu dzi, gake le teƒe geɖe la, mete ŋu ɖia tsa le anyigba sia ƒe ablɔwo dzi vɔvɔ̃manɔmee o. Ate ŋu atsɔ egbegbe nuzazãwo ayɔ eƒe aƒeme fũ, gake mete ŋu tsia ƒomewo ƒe gbagbã nu o. Eye ete ŋu to nyatakakaxɔxɔ ƒe mɔnu yeyewo vɛ, gake mete ŋu fiaa nu amewo be woanɔ anyi ɖekae le ŋutifafa me o. Kpododonu alea wɔ ɖeka kple kpeɖodzi gbogbo siwo le Ŋɔŋlɔawo me be míele nuwuɣia me.\n3. Ɣekaɣie wozã nya “nuwuɣi” zi gbãtɔ le anyigba dzi?\n3 Mawudɔla Gabriel ye zã nya ɖedzesi ma—si nye “nuwuɣi”—zi gbãtɔ anye ƒe 2,600 enye si va yi. Mawu ƒe nyagblɔɖila aɖe si vɔvɔ̃ ɖo see Gabriel gblɔ be: “Amevi, ƒu to anyi, ŋutega sia la, nuwuɣi ŋu wòle ɖo.”—Daniel 8:17.\nMíele “Nuwuɣi” la Me!\n4. Mɔ bubu kawo nue Biblia gaƒo nu tso nuwuɣi ŋu le?\n4 Nyagbɔgblɔ siwo nye “nuwuɣi” kple “nuwuɣi, si woɖo ɖi” dze zi ade le Daniel ƒe agbalẽa me. (Daniel 8:17, 19; 11:35, 40; 12:4, 9) ‘Ŋkeke mamlɛ’ siwo apostolo Paulo gblɔ ɖi ŋue woku ɖo. (Timoteo II, 3:1-5) Yesu Kristo ƒo nu tso ɣeyiɣi ma ke ŋu be enye yeƒe ‘anyinɔɣi’ si me yeanye Fia si woɖo zi dzi le dziƒo.—Mateo 24:37-39.\n5, 6. Amekawoe ‘dzro nu me’ le nuwuɣia me, eye nukae do tso eme?\n5 Daniel 12:4 gblɔ be: “Ke wò Daniel, dzra nya siawo ɖo, eye natre agbalẽ la nu vaseɖe nuwuɣi; ame geɖewo adzro eme, eye sidzedze adzi ɖe edzi.” Woɣla nya siwo Daniel ŋlɔ la ƒe akpa geɖe eye wotre enu ale be amegbetɔwo mete ŋu se egɔme o ƒe alafa nanewo. Ke egbea ya ɖe?\n6 Le nuwuɣi sia me la, Kristotɔ nuteƒewɔla geɖe ‘dzro’ Mawu ƒe Nya, Biblia, me. Nukae do tso eme? Yehowa yra ɖe woƒe agbagbadzedzewo dzi ale be sidzedze vavãtɔ va su ame geɖe si. Le kpɔɖeŋu me, wotsɔ sidzedze yra Yehowa ƒe Ðasefo amesiaminawo wòna wote ŋu se egɔme be Yesu Kristo va zu Fia le dziƒo le ƒe 1914 me. Amesiamina siawo kple woƒe zɔhɛ nuteƒewɔlawo wɔ ɖe apostoloa ƒe nya siwo woŋlɔ ɖe Petro II, 1:19-21 dzi hele ‘to lém ɖe nyagblɔɖinya la’ ŋu eye woka ɖe edzi bliboe be nuwuɣi la mee míele.\n7. Nya siwo na Daniel ƒe agbalẽa le etɔxɛ dometɔ aɖewo ɖe?\n7 Daniel ƒe agbalẽa le etɔxɛ le mɔ geɖe nu. Nya siwo le eme ƒe ɖewoe nye be fia aɖe do ŋɔdzi na eƒe nunyalawo be yeawu wo elabena womete ŋu lĩ eƒe drɔ̃e si tɔtɔe la heɖe egɔme nɛ o, gake Mawu ƒe nyagblɔɖila ya te ŋu kpɔ ta nɛ! Wotsɔ ɖekakpui etɔ̃ siwo gbe be yewomade ta agu na legba kɔkɔ aɖe o la ƒu gbe ɖe kpodzo si le bibim wu gbɔgblɔ la me, gake wotsi agbe eye dzo mefia woƒe akpa aɖeke o. Esi wonɔ azã aɖe ɖum la, ame alafa geɖe kpɔ asi aɖe wònɔ nya siwo gɔme womete ŋu se o ŋlɔm ɖe fiasã aɖe ƒe gli ŋu. Nugbeɖola vɔ̃ɖi aɖewo na wotsɔ ŋutsu tsitsi aɖe ƒu gbe ɖe dzatawo ƒe do me, gake edo go eye nuvevi aɖeke mewɔe o. Wokpɔ lã ene aɖewo le ŋutega me, eye nusi wofia le nyagblɔɖi me la va eme va ɖo keke nuwuɣia me ke.\n8, 9. Aleke Daniel ƒe agbalẽa ate ŋu aɖe vi na míi, vevietɔ fifia si míele nuwuɣia me?\n8 Edze ƒã be nya ƒomevi evee dze le Daniel ƒe agbalẽa me. Ðeka nye ŋutinya, eye evelia nye nyagblɔɖi. Evea siaa ate ŋu atu míaƒe xɔse ɖo. Esiwo nye ŋutinya fia mí be Yehowa Mawu yraa amesiwo yia edzi wɔa nuteƒe nɛ. Eye akpa siwo nye nyagblɔɖi doa ŋusẽ xɔse elabena woɖee fia be Yehowa nya alesi nuwo ava yii le ŋutinya me ƒe alafa geɖe—ƒe akpe geɖe gɔ̃ hã—do ŋgɔ.\n9 Nyagblɔɖi vovovo siwo Daniel ŋlɔ la he susu yi Mawu ƒe Fiaɖuƒe dzi. Ne míekpɔ alesi nyagblɔɖi siawo le eme vamee la, edoa ŋusẽ míaƒe xɔse kple míaƒe kakaɖedzi be míele nuwuɣia me. Gake ɖikela aɖewo tso ɖe Daniel ŋu, eye wobe nudzɔdzɔ siwo dze abe ɖe wona nyagblɔɖi siwo le agbalẽ si wotsɔ eƒe ŋkɔ na me va eme ene la dzɔ hafi woŋlɔ wo. Ne woƒe nya siawo le eme la, ke ana ɖikeke gã aɖe nava nɔ nya si Daniel ƒe agbalẽa gblɔ ɖi le nuwuɣia ŋu la ŋuti. Ðikelawo tsɔ nya ɖe ŋutinya siwo le agbalẽa me hã ŋu. Eyata mina míaku wo me kpɔ.\n10. Gɔmesese ka nue wotsɔ nya ɖe Daniel ƒe agbalẽa ŋu le?\n10 Tsɔe be ʋɔnudrɔ̃ƒee yele hele nya aɖe dɔdrɔ̃ teƒe kpɔm. Senyala amenutsola la te tɔ ɖe edzi be amesi ŋu wotsɔ nyaa ɖo dze agɔ si nye be etafa ame. Daniel ƒe agbalẽa me nyawo fia be enye nyateƒegbalẽ si Hebri-vi nyagblɔɖila aɖe si nɔ agbe le ƒe alafa adre kple adelia D.M.Ŋ. me ŋlɔ. Gake ɖikelawo te tɔ ɖe edzi be agbalẽa me nyawo nye nyakpakpa. Eyata mina míalé ŋku ɖe agbalẽa ƒe akpa si nye ŋutinya ŋu akpɔe ɖa be ewɔ ɖeka kple ŋutinya me nudzɔdzɔwo hã.\n11, 12. Nukae dzɔ ɖe nutsotso si nye be Belsazar nye amesi ƒe ŋkɔ wokpa dzro ko la dzi?\n11 Mina míatsɔ nusi míayɔ be enye fia si ŋu womeƒo nu tsoe o ƒe nya la adzro eme akpɔ. Daniel ta 5 lia ɖee fia be Belsazar ye nye fia nɔ dzi ɖum le Babilon-dugã la me esime womui le ƒe 539 D.M.Ŋ. me. Ðikelawo tso ɖe nya sia ŋu elabena le Biblia megbe la, Belsazar ƒe ŋkɔ megadze le teƒe bubu aɖeke o. Blema ŋutinyaŋlɔlawo gblɔ be Nabonido boŋue nye Babilon-fia mamlɛtɔ.\n12 Gake le ƒe 1854 me la, woke ɖe nuŋlɔɖikpe sue aɖewo ŋu le tome le blema Babilon-dugã Ur si le egbegbe Iraq ƒe dudowo me. Nya siwo dze le blemanuŋlɔɖikpe siawo dzi ƒe ɖee nye gbedodoɖa si me Fia Nabonido yɔ “vinye ŋutsu tsitsitɔ Bel-sar-ussur” le. Ðikelawo gɔ̃ hã lɔ̃ ɖe edzi be: Belsazar sia ŋue Daniel ƒe agbalẽa ƒo nu tsoe. Eyata menye ɖe womeƒo nu tso fia la ŋu hafi o, ɖeko womekpɔe le xexemenuŋlɔɖiwo me ɣemaɣi o. Esia nye kpeɖodzi gbogbo siwo li be nya siwo Daniel ŋlɔ nye nyateƒe ŋutɔŋutɔ la dometɔ ɖeka ko. Kpeɖodzi sia fia be Daniel ƒe agbalẽa nye Mawu ƒe Nya la ƒe akpa aɖe nyateƒe eye ele be míadzro emenyawo me fifi laa, le nuwuɣia me.\n13, 14. Amekae Nebukadnezar nye, eye alakpamawu ka koŋue wòsubɔ?\n13 Daniel ƒe agbalẽa ƒe akpa vevi aɖee nye nyagblɔɖi siwo ku ɖe xexemedziɖuɖu siwo va ɖe wo nɔewo yome kple nusiwo wo dzi ɖula aɖewo wɔ ŋu. Míate ŋu ayɔ dziɖula siawo dometɔ ɖeka be aʋakalẽtɔ si ɖo fiaɖuƒe anyi. Amesia si nye Babilon fiavi si ava zu fia la kple eƒe aʋakɔ ɖu Egipte-fia Farao Nexo ƒe aʋakɔwo dzi le Karkemis. Gake gbedasi aɖe si Babilon fiavi la xɔ wɔe be eɖe asi le aʋadziɖuɖudɔ mamlɛawo ŋu na eƒe aʋafiawo. Esi ɖekakpui sia si ŋkɔe nye Nebukadnezar se be ye fofo Nabopolassar ku la, eva xɔ fiazikpuia le ƒe 624 D.M.Ŋ. me. Le ƒe 43 siwo wòtsɔ ɖu fiae me la, ena nuto siwo nye Asiria tɔ tsã va nɔ fiaɖuƒe si wòɖo anyi me eye wòkeke eƒe dziɖuƒe ɖe enu hexɔ Siria kple Palestina vaseɖe keke Egipte-liƒo dzi ke.\n14 Marduk si nye Babilon-mawu gãtɔ koŋue Nebukadnezar subɔ. Fia la xɔe se be Marduk gbɔe yeƒe aʋadziɖuɖuwo katã tso. Nebukadnezar tu gbedoxɔwo na Marduk kple Babilonia-mawu gbogbo bubuwo ɖe Babilon heɖo atsyɔ̃ na wo. Anye Marduk ye Babilon-fia sia wɔ sikalegba si wòli anyi ɖe Dura-bali me la na. (Daniel 3:1, 2) Eye edze abe Nebukadnezar ɖo ŋu ɖe afakaka ŋu vevie ne ele ɖoɖo wɔm ɖe eƒe aʋahohowo ŋu ene.\n15, 16. Nukae Nebukadnezar wɔ na Babilon, eye nukae dzɔ esime wòƒo adegbe le dua ƒe gãnyenye ŋu?\n15 Esi Nebukadnezar wu Babilon ƒe gli gã eve ƒokpli si gɔme fofoa dze la ɖoɖo nu la, ena wòva dze abe ɖe womate ŋu aɖu fiadu ma dzi akpɔ o ene. Wogblɔ be Nebukadnezar tso abɔ ɖe gli dzi be wòana srɔ̃a Mediatɔ si wo denyigba dzi togbɛwo kple avewo kpɔkpɔ dzro la ƒe dzi nadze eme—eye wobu abɔa de nu adre siwo wɔ nuku wu le blemaxexeame la dome. Ena Babilon zu dugã si ŋu gli nyadri le wu du ɖesiaɖe ɣemaɣi. Eye aleke gbegbe alakpasubɔsubɔ ƒe nɔƒe vevi ma nye dada nɛ enye si!\n16 Gbeɖeka Nebukadnezar ƒo adegbe be: ‘Ðe menye esia enye Babilon gã la si nye ŋutɔ metso oa?’ Gake Daniel 4:28-30 gblɔ be “esi fia la mekpɔ ɖe nu le nyaa me o la,” eku tsu enumake. Megadze aɖu fia o ƒe adre sɔŋ, eye wòɖu gbe, abe alesi tututu Daniel gblɔe ɖi ene. Emegbe wogbugbɔ fiaɖuƒea nɛ. Ènya nusi nusiawo katã fia le nyagblɔɖi mea? Àte ŋu aɖe alesi emevava gãtɔ kplɔ mí va ɖo nuwuɣia me la mea?\nAgbalẽa ƒe Nyagblɔɖiwo Me Dzodzro\n17. Aleke nàƒo nu tso drɔ̃e si nye nyagblɔɖi si Mawu na Nebukadnezar ku le eƒe fiaɖuɖu ɖe xexeame dzi ƒe ƒe evelia me ŋui?\n17 Fifia mina míadzro nyagblɔɖi siwo le Daniel ƒe agbalẽa me dometɔ aɖewo me kpɔ. Le Nebukadnezar ƒe fiaɖuɖu ɖe xexeame dzi le Biblia ƒe nyagblɔɖi nu ƒe ƒe evelia me (ƒe 606/605 D.M.Ŋ.) la, Mawu na wòku drɔ̃e dziŋɔ aɖe. Daniel ta 2 lia gblɔ be drɔ̃ea ku ɖe legba gã aɖe si ƒe ta nye sika ŋu, eƒe akɔta kple abɔwo nye klosalo, eƒe ƒodo kple ali nye akɔbli, eƒe atawo nye gayibɔ, eye eƒe afɔwo nye gayibɔ si tsaka kple tsu. Nukae legba la ƒe akpa vovovoawo tsi tre ɖi na?\n18. Nukae drɔ̃ea me legba la ƒe ta si nye sika, akɔta kple abɔ siwo nye klosalo, kple ƒodo kpakple ali siwo akɔbli, la tsi tre ɖi na?\n18 Mawu ƒe nyagblɔɖila la gblɔ na Nebukadnezar be: “Wò fia, . . . wòe nye sika ta la.” (Daniel 2:37, 38) Nebukadnezar ye nye fia nɔ fiaƒome si ɖu Babilon Fiaɖuƒea dzi nu. Medo-Persia si legba la ƒe akɔta kple abɔ siwo nye klosalo tsi tre ɖi na va mui ƒu anyi. Hela Fiaɖuƒea, si ƒodo kple ali siwo nye akɔbli tsi tre ɖi na la, kplɔe ɖo. Aleke xexemefiaɖuƒe ma wɔ dze egɔmee?\n19, 20. Amekae nye Alexander Gãtɔ, eye akpa kae wòwɔ si na Hela va zu xexemefiaɖuƒe?\n19 Le ƒe alafa enelia D.M.Ŋ. me la, ɖekakpui aɖe wɔ akpa vevi aɖe le Daniel ƒe nyagblɔɖia me vava me. Wodzii le ƒe 356 D.M.Ŋ. me, eye wova yɔe le xexeame be Alexander Gãtɔ. Esi wowu fofoa Philip le ƒe 336 D.M.Ŋ. me la, Alexander si xɔ ƒe 20 la va xɔ Makedonia-fiazikpuia.\n20 Alexander dze aʋadziɖudɔ aɖe gɔme le ƒe 334 D.M.Ŋ. ƒe May ƒe gɔmedzedze. Aʋakɔ sue bibi aɖe si me asrafo afɔzɔla 30,000 kple sɔdola 5,000 le nɔ esi. Alexander ɖu aʋa gbãtɔ si wòwɔ kple Persiatɔwo dzi le ƒe 334 D.M.Ŋ. me le Granicus Tɔsisia gbɔ le Asia Sue (si nye Turkey fifia) ƒe dzieheɣetoɖoƒe. Kaka ƒe 326 D.M.Ŋ. naɖo la, aʋadziɖula zazɛ̃ sia ɖu wo dzi keŋkeŋ eye wòyi ɣedzeƒe gome va ɖo keke Indus Tɔsisi si le egbegbe Pakistan gbɔ ke. Gake woɖu Alexander dzi le eƒe aʋa mamlɛtɔ me esime wònɔ Babilon. Le June 13, 323 D.M.Ŋ. me, esi Alexander xɔ ƒe 32 kple ɣleti 8 pɛ ko la, ena ta futɔ dziŋɔtɔ kekeake si nye ku. (Korintotɔwo I, 15:55) Gake eƒe aʋadziɖuɖuwo na Hela va zu xexemefiaɖuƒe, abe alesi wogblɔe ɖi le Daniel ƒe nyagblɔɖia me ene.\n21. Hekpe ɖe Roma Fiaɖuƒea ŋu la, xexemefiaɖuƒe bubu ka hãe drɔ̃e me legba la ƒe afɔ siwo nye gayibɔ la tsi tre ɖi na?\n21 Nukae legba gã la ƒe ata siwo nye gayibɔ la tsi tre ɖi na? Roma si le abe gayibɔ ene lae dze Hela Fiaɖuƒea dzi hegbãe gudugudu. Esi Romatɔwo mede bubu aɖeke Mawu ƒe Fiaɖuƒe si Yesu Kristo ɖe gbeƒãe ŋu o ta la, wowui le fuwɔameti ŋuti le ƒe 33 M.Ŋ. me. Roma ti Yesu ƒe nusrɔ̃lawo yome kple susu be yewoagblẽ Kristotɔnyenye vavãtɔ dome. Gake menye Roma Fiaɖuƒea koe Nebukadnezar ƒe drɔ̃ea me legba la ƒe afɔ siwo nye gayibɔ la tsi tre ɖi na o ke etsi tre ɖi na dunyaheŋusẽ si va do tso eme hã—si nye Anglo-Amerika Xexemefiaɖuƒea.\n22. Aleke drɔ̃e me legba la kpe ɖe mía ŋu míekpɔe be míele nuwuɣia me ʋĩ?\n22 Numekuku nyuie ɖee fia be míele nuwuɣia me ʋĩ, elabena míeɖo ɣeyiɣi si me legba la ƒe afɔ siwo nye gayibɔ kple tsu le dzi ɖum le la me. Egbeŋkekea me dziɖuɖu aɖewo le abe gayibɔ ene alo wozia ame dzi, eye bubuwo hã le abe tsu ene. Togbɔ be tsu si nye nusi wotsɔ wɔ ‘amegbetɔƒomea’ bɔbɔ hã la, eva hiã na dziɖuɖu siwo le abe gayibɔ ene be woana gome aɖe nanɔ ame tsɛwo si le dziɖuɖu siwo le wo dzi ɖum me. (Daniel 2:43; Hiob 10:9) Gake dziɖuɖu siwo ƒe nya me sẽ kple ame tsɛwo mete ŋu wɔa ɖeka o, abe alesi gayibɔ kple tsu manya tsaka o ene. Gake Mawu ƒe Fiaɖuƒea ahe xexe sia si me ma kakɛkakɛ le dunyahehe gome la ava nuwuwui kpuie.—Daniel 2:44.\n23. Aleke nàƒo nu tso drɔ̃e si Daniel ku kple ŋutega siwo wòkpɔ le Belsazar ƒe fiaɖuɖu ƒe ƒe gbãtɔ me ŋui?\n23 Daniel ƒe nyagblɔɖi wɔdɔɖeamedzia ƒe ta 7 lia hã kplɔ mí va nuwuɣia mee. Ta sia ƒo nu tso nane si dzɔ le Babilon Fia Belsazar ƒe ƒe gbãtɔ me ŋu. Ɣemaɣi Daniel xɔ ƒe 70 kple edzivɔ, eye “[eku] drɔ̃e, eye wòkpɔ ŋutega le eƒe aba dzi.” Aleke gbegbe ŋutega mawo do ŋɔdzi nɛ enye si! Egblɔ be: “Mekpɔ . . . dziƒo ƒe ya eneawo lɔ atsiaƒu gã la ɖe nu. Lã gã ene do tso atsiaƒu la me, eye woto vovo tso wo nɔewo gbɔ.” (Daniel 7:1-8, 15) Lã ɖedzesi kawo gbegbee nye si wonye! Gbãtɔ nye dzata si to aʋala, eye evelia ɖi sisiblisi. Lãkle si to aʋala ene kple ta ene kplɔ wo ɖo! Lã enelia si sesẽ ŋutɔ la to gaɖu gãwo kple dzo ewo. Dzo ‘sue’ aɖe si “to ŋku abe amegbetɔ ƒe ŋku ene” eye “nu, si gblɔa nya gãwo” li nɛ la to ɖe eƒe dzo ewoawo dome. Lã wɔmoyaa kawo gbegbee nye si!\n24. Nukae Daniel 7:9-14 gblɔ be Daniel kpɔ le dziƒo, eye nuka ŋue ŋutega sia ku ɖo?\n24 Daniel ƒe ŋutegawo va trɔ ɖe dziƒo ŋu. (Daniel 7:9-14) Ekpɔ “Amegã Ðeɖi,” Yehowa Mawu, wònye Ʋɔnudrɔ̃la bɔbɔ nɔ fiazikpui dzi le ŋutikɔkɔe me. “Ame akpe teƒe akpe le esubɔm, eye ame akpe ewo teƒe akpe ewo tsi tre ɖe egbɔ.” Mawu drɔ̃ fɔbuʋɔnu lãawo hexɔ dziɖulanyenye le wo si eye wòtsrɔ̃ lã enelia. Wotsɔ dziɖuŋusẽ mavɔ de asi na ‘ame aɖe si le abe amegbetɔvi ene’ ɖe “dukɔwo katã, anyigba dzi dukɔwo kple gbegbɔgblɔwo” dzi. Esia ku ɖe nuwuɣia kple Amegbetɔvi, Yesu Kristo, ɖoɖo fiazikpui dzi le ƒe 1914 me ŋu.\n25, 26. Biabia kawoe afɔ ɖe te ne míele Daniel ƒe agbalẽa xlẽm, eye agbalẽ kae ate ŋu akpe ɖe mía ŋu míaɖo wo ŋu?\n25 Nya geɖe anɔ amesiame si axlẽ Daniel ƒe agbalẽa si wòabia godoo. Le kpɔɖeŋu me, nukae lã ene siwo ŋu Daniel ta 7 ƒo nu tsoe la tsi tre ɖi na? Aleke míaɖe nyagblɔɖi si ku ɖe “kwasiɖa blaadre” si woyɔ le Daniel 9:24-27 ŋu mee? Ke Daniel ta 11 kple nyagblɔɖi me hoʋiʋli si le “dziehefia” kple “anyiehefia” dome ya ɖe? Nukae míate ŋu akpɔ mɔ na be fia siawo awɔ le nuwuɣia me?\n26 Yehowa na nya siawo me kɔ na esubɔla amesiamina siwo le anyigba dzi, amesiwo woyɔ le Daniel 7:18 be ‘Dziƒoʋĩtɔ la ƒe ame kɔkɔewo.’ Tsɔ kpe ɖe eŋu la, “dɔla nuteƒewɔla kple aɖaŋudzela” la wɔ ɖoɖo si ana míagase nyagblɔɖila Daniel ƒe agbalẽ si tso gbɔgbɔ me la me ɖe edzi. (Mateo 24:45) Esia li fifia le agbalẽ yeye si woɖe ɖe go nyitsɔ laa si nye Ðo To Daniel ƒe Nyagblɔɖi La! me. Axa 320-gbalẽ sia si me nɔnɔmetata dzeaniwo le ƒo nu tso Daniel ƒe agbalẽa ƒe akpa ɖesiaɖe ŋu. Eƒo nu tso nyagblɔɖi siwo tua xɔse ɖo la dometɔ ɖesiaɖe kple ŋutinya siwo katã nyagblɔɖila lɔlɔ̃tɔ Daniel ŋlɔ ɖi ŋu.\nGɔmesese Ŋutɔŋutɔ Le Eŋu na Míaƒe Ŋkekea\n27, 28. (a) Nyateƒenya kae dze le Daniel ƒe agbalẽa me nyagblɔɖiwo me vava ŋu? (b) Ɣeyiɣi ka mee míele, eye nukae wòle be míawɔ?\n27 Bu nya vevi sia ŋu kpɔ: Daniel ƒe agbalẽa me nyagblɔɖiwo katã va eme, negbe nya ʋɛ aɖewo koe meva eme haɖe o. Le kpɔɖeŋu me, míele xexeame ƒe nɔnɔme si drɔ̃e me legba si ŋu Daniel ta 2 lia ƒo nu tsoe ƒe afɔwo tsi tre ɖi na la teƒe kpɔm fiafia. Wotu ga le ati takpoe si ŋu Daniel ta 4 lia ƒo nu tsoe ŋu esi woɖo Mesia Fia, Yesu Kristo, zi dzi le ƒe 1914 me. Ẽ, abe alesi wogblɔe ɖi le Daniel ta 7 me ene la, ɣemaɣie Amegã Ðeɖi la tsɔ dziɖuɖu na Amegbetɔvi la.—Daniel 7:13, 14; Mateo 16:27–17:9.\n28 Ŋkeke 2,300 si ŋu Daniel ta 8 lia ƒo nu tsoe kple ŋkeke 1,290, kpakple ŋkeke 1,335 si Daniel ta 12 lia yɔ la katã va yi—míeto ɣeyiɣi mawo ŋu yi xoxo. Daniel ta 11 lia me dzodzro ɖee fia be ʋiʋli si le “dziehefia” kple “anyiehefia” dome ɖo eƒe yɔyrɔenu. Esiawo katã nye Ŋɔŋlɔawo me kpeɖodzi be míeɖo nuwuɣia me ʋĩ. Esi míeɖo ɣeyiɣi tɔxɛ aɖe me le ŋutinya me ta la, nukae wòle be míaɖo kplikpaa awɔ? Ðikeke aɖeke mele eme o be ele be míaɖo to Yehowa Mawu ƒe nyagblɔɖinya la.\n• Nukae Mawu di be ameƒomea katã nanya le míaƒe ŋkekea ŋu?\n• Aleke Daniel ƒe agbalẽa ate ŋu atu míaƒe xɔse ɖoe?\n• Akpa kawoe nɔ Nebukadnezar ƒe drɔ̃e me legba la si, eye nukae akpa siawo tsi tre ɖi na?\n• Nukae ɖe dzesi le Daniel ƒe agbalẽa me nyagblɔɖiwo me vava ŋu?\nƉoe Ɖe Amewo Ɖoe Ɖe Amewo Ðo To Mawu Ƒe Nyagblɔɖinya Na Míaƒe Ŋkekea\nw00 5/15 axa 10-14


1 Korintotɔwo 7 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16\n1 Korintotɔwo 7:1-40\nAɖaŋuɖoɖo na srɔ̃tɔwo kple ame siwo meɖe srɔ̃ o (1-16)\nAme sia ame nenɔ abe ale si woyɔe ene (17-24)\nAme siwo meɖe srɔ̃ o kple ahosiwo (25-40)\nTrenɔnɔ ƒe viɖewo (32-35)\nÐe srɔ̃ “le Aƒetɔ la me ko” (39)\n7 Ke le nya siwo miebia le agbalẽ si mieŋlɔ ɖo ɖem me ŋu la, enyo na ŋutsu be wòagade asi nyɔnu ŋu o; 2 ke le gbɔdɔdɔ manɔsenu* ƒe bɔbɔ ta la, srɔ̃ nenɔ ŋutsu sia ŋutsu si,+ eye srɔ̃ nenɔ nyɔnu sia nyɔnu si.+ 3 Srɔ̃ŋutsu netsɔ nu si srɔ̃a dze na la nɛ, eye srɔ̃nyɔnu hã newɔ nenema ke na srɔ̃a.+ 4 Srɔ̃nyɔnu mekpɔ ŋusẽ ɖe eya ŋutɔ ƒe ŋutilã dzi o, ke srɔ̃a ya kpɔ ŋusẽ ɖe edzi; nenema kee srɔ̃ŋutsu hã mekpɔ ŋusẽ ɖe eya ŋutɔ ƒe ŋutilã dzi o, ke srɔ̃a ya kpɔ ŋusẽ ɖe edzi. 5 Migate mia ɖokui mia nɔewo o, negbe ɖe mi ame evea mielɔ̃ ɖe edzi va se ɖe ɣeyiɣi aɖe ko, ne miakpɔ ɣeyiɣi ɖe gbedodoɖa ŋu, eye miagava wɔ ɖeka ake, ale be le ɖokuidzimaɖumaɖu ta, Satana naganɔ mia tem kpɔ o. 6 Gake mele esia gblɔm na mi abe mɔnana ene, ke menye abe sedede ene o. 7 Ke ɖe madi be amewo katã nanɔ abe ale si mele ene hafi. Gake ame sia ame kple nunana+ si wòxɔ tso Mawu gbɔ, ame aɖe xɔe le mɔ si nu, ame bubu hã xɔe le mɔ kemɛ nu. 8 Ke mele egblɔm na ame siwo meɖe srɔ̃ o kple ahosiwo be, enyo na wo be woanɔ abe ale si ko nye hã mele ene.+ 9 Gake ne womate ŋu aɖu wo ɖokuiwo dzi o la, ekema woaɖe srɔ̃, elabena enyo be woaɖe srɔ̃ wu be fieŋufieŋu nanɔ fu ɖem na ame.+ 10 Mele mɔfiame sia nam srɔ̃tɔwo, gake menye nyee o, ke boŋ Aƒetɔ lae, be srɔ̃nyɔnu nagaklã ɖa tso srɔ̃a gbɔ o.+ 11 Ke ne eklã ɖa tso egbɔ la, nenɔ anyi srɔ̃maɖemaɖee, alo negawɔ ɖeka kple srɔ̃a; eye srɔ̃ŋutsu hã nagagblẽ srɔ̃a ɖi o.+ 12 Ke mele egblɔm na ame mamlɛawo, ɛ̃, nyee le egblɔm, menye Aƒetɔ lae o be:+ Ne nɔvi aɖe srɔ̃nyɔnu nye dzimaxɔsetɔ, eye nyɔnua lɔ̃ be yewoanɔ anyi ɖekae la, ŋutsua megadzo le egbɔ o; 13 eye ne nyɔnu aɖe srɔ̃ nye dzimaxɔsetɔ, eye ŋutsua lɔ̃ be yewoanɔ anyi ɖekae la, nyɔnua megadzo le srɔ̃a gbɔ o. 14 Elabena srɔ̃ŋutsu dzimaxɔsetɔ la ŋuti kɔ le srɔ̃a ta, eye srɔ̃nyɔnu dzimaxɔsetɔ la hã ŋuti kɔ le nɔviŋutsua ta; ne menye nenemae o la, anye ne mia viwo nye ame makɔmakɔwo, ke azɔ wole kɔkɔe. 15 Ke ne dzimaxɔsetɔ la tiae be yeadzo* la, nedzo faa; se mebla nɔviŋutsu alo nɔvinyɔnu le nya siawo me o, ke boŋ Mawu yɔ mi be mianɔ ŋutifafa me.+ 16 Ke srɔ̃nyɔnu, aleke nàwɔ anya ne wòe axɔ srɔ̃wò ɖe agbe?+ Alo srɔ̃ŋutsu, aleke nàwɔ anya ne wòe axɔ srɔ̃wò ɖe agbe? 17 Ke hã, le gome si Yehowa* na ame sia ame nu la, ame sia ame nezɔ nenema abe ale si Mawu yɔe ene.+ Eye mɔfiame siae mena le hameawo katã me. 18 Ðe ame aɖe nye aʋatsotsotɔ esi woyɔea?+ Megatrɔ eɖokui aʋamatsomatsotɔe o. Ðe ame aɖe nye aʋamatsomatsotɔ esi woyɔea? Megatso aʋa o.+ 19 Aʋatsotso mefia naneke o, eye aʋamatsomatso hã mefia naneke o;+ nu si le vevie nye Mawu ƒe sewo dzi wɔwɔ boŋ.+ 20 Nɔnɔme ka mee woɖayɔ ame aɖe le o, nenɔ eme nenema.+ 21 Ðe nènye kluvi esime woyɔ wòa? Megaɖe fu na wò o;+ gake ne àte ŋu axɔ ablɔɖe la, wɔ mɔnukpɔkpɔ ma ŋu dɔ. 22 Elabena ame sia ame si le Aƒetɔ la me, si nye kluvi esime woyɔe la zu Aƒetɔ la ƒe ablɔɖeme;+ nenema kee ame si nye ablɔɖeme esime woyɔe la zu Kristo ƒe kluvi. 23 Ho gã aɖee wotsɔ ƒle mi;+ midzudzɔ amewo ƒe kluviwo zuzu. 24 Nɔviwo, nɔnɔme ka mee woɖayɔ ame aɖe le o, nenɔ nɔnɔme ma me le Mawu ŋkume. 25 Ke le ɖekakpui kple ɖetugbui siwo meɖe srɔ̃ o gome la, nyemexɔ sedede aɖeke tso Aƒetɔ la gbɔ na wo o, gake mele nye susu dom ɖa,+ abe ame si Aƒetɔ la kpɔ nublanui na be manye nuteƒewɔla ene. 26 Eya ta mesusu be, anyo be ame nanɔ anyi abe ale si wòle ene le ale si nɔnɔmeawo le fifia ta. 27 Ðe wobla wò ɖe nyɔnu ŋua? Dzudzɔ mɔnudidi be yeaɖe ta le eme.+ Ðe wotu wò le nyɔnu ŋua? Dzudzɔ srɔ̃didi. 28 Ke ne èɖe srɔ̃ hã la, mèwɔ nu vɔ̃ o. Eye ne ɖekakpui si menya nyɔnu o alo ɖetugbui leaƒe ɖe srɔ̃ la, mewɔ nu vɔ̃ o. Gake ame siwo ɖe srɔ̃ la akpɔ xaxa le ŋutilã me. Fafam ko mele na mi. 29 Azɔ hã, nɔviwo, mele esia gblɔm be, ɣeyiɣi vi aɖe koe susɔ.+ Tso fifia dzi yina la, ame siwo si srɔ̃ le la nanɔ abe ɖe ɖeke mele wo si o ene, 30 eye ame siwo le avi fam nanɔ abe ame siwo mele avi fam o ene, eye ame siwo le dzidzɔ kpɔm la nanɔ abe ame siwo mele dzidzɔ kpɔm o ene, eye ame siwo le nu ƒlem la nanɔ abe ame siwo si nu mele o ene, 31 eye ame siwo wɔa xexea ŋuti dɔ la nanɔ abe ame siwo mele eŋuti dɔ wɔm bliboe o ene; elabena xexe sia ƒe nɔnɔme le tɔtrɔm. 32 Ɛ̃, medi be miavo tso dzimaɖitsitsi me. Ŋutsu si meɖe srɔ̃ o la tsia dzi ɖe Aƒetɔ la ƒe nuwo ŋu, ale si wòawɔ adze Aƒetɔ la ŋu. 33 Ke ŋutsu si ɖe srɔ̃ la tsia dzi ɖe xexea me nuwo ŋu,+ ale si wòawɔ adze srɔ̃a ŋu, 34 eye wòle evedomesi. Eye nyɔnu si meɖe srɔ̃ o alo ɖetugbui leaƒe tsia dzi ɖe Aƒetɔ la ƒe nuwo ŋu,+ ale be wòanɔ kɔkɔe le eƒe ŋutilã kple eƒe gbɔgbɔ me. Ke nyɔnu si ɖe srɔ̃ la tsia dzi ɖe xexea me nuwo ŋu, ale si wòawɔ adze srɔ̃a ŋu. 35 Ke miawo ŋutɔwo miaƒe nyonyo tae mele esia gblɔm ɖo, menye be mana miaxaxa o, ke boŋ be mana miawɔ nu si dze, eye miatsɔ mia ɖokui ana ahasubɔ Aƒetɔ la ɣesiaɣi susuhenuwo manɔmee. 36 Ke ne ame aɖe susu be yemele nu wɔm ɖe yeƒe ɖekakpuinyenye alo ɖetugbuinyenye ŋu nyuie o, eye wòto sɔhɛnyenye me do la, ekema nu si wòawɔe nye esi: newɔ nu si dim wòle; mewɔ nu vɔ̃ o. Neɖe srɔ̃ faa.+ 37 Ke ne ame aɖe ɖoe kplikpaa le eƒe dzi me, eye naneke mezi edzi o, ke boŋ wòkpɔ ŋusẽ ɖe eya ŋutɔ ƒe lɔlɔ̃nu dzi, eye wòɖoe le eya ŋutɔ ƒe dzi me be yeanɔ anyi srɔ̃maɖemaɖee la, awɔe nyuie.+ 38 Eye ame si ɖe srɔ̃* hã wɔe nyuie, ke ame si meɖe srɔ̃ o la awɔe nyuie wu.+ 39 Ŋkeke ale si srɔ̃ŋutsu le agbe ko la, se bla srɔ̃nyɔnua.+ Ke ne ŋutsua dɔ alɔ̃ le ku me la, ekema nyɔnua vo aɖe ame si wòlɔ̃, negbe le Aƒetɔ la me ko.+ 40 Ke le nye susu nu la, ne enɔ anyi nenema la, akpɔ dzidzɔ wu; eye meka ɖe edzi be Mawu ƒe gbɔgbɔ le nye hã dzinye.\n^ Helagbe, pornia. Kpɔ Nya Tɔxɛwo Gɔmeɖeƒea.\n^ Alo, “yeaklã ɖa.”\n^ Alo, “ame si tsɔ eƒe ɖakakpuinyenye alo ɖetugbuinyenye na le srɔ̃ɖeɖe me.”\n1 Korintotɔwo 7


DANIEL KPLE MIRIAM ɖe srɔ̃ le September 2000 me eye wonɔ Barcelona dugãa me le Spain. Daniel gblɔ be: “Míenɔ agbe abe ale si ko ame sia ame nɔnɛ ene. Esi dɔ si míewɔna ƒe fetu de mía dzi ta la, míeɖua nu le nuɖuƒe xɔŋkɔwo, míezɔa mɔ yia duta, eye míedoa awu xɔasiwo. Míekpɔa gome le gbeadzisubɔsubɔdɔa hã me edziedzi.” Gake emegbe wowɔ tɔtrɔ.\nEsi wonɔ takpekpe aɖe me le ƒe 2006 me la, nya aɖe si wobia le nuƒo aɖe me la wɔ dɔ ɖe Daniel dzi vevie. Nya si wobia ye nye be: “Ðe míele míaƒe ŋutete ɖe sia ɖe wɔm be míakpe ɖe ‘ame siwo wokplɔ yina wuwu ge’ la ŋu be woava mɔ si ɖo ta agbe mavɔ me la dzia?” (Lod. 24:11) Nuƒoa te gbe ɖe agba si le mía dzi be míana amewo nase Biblia me gbedeasi si xɔa ame ɖe agbe la dzi. (Dɔw. 20:26, 27) Daniel gblɔ be, “Mese le ɖokuinye me be Yehowa nɔ nu ƒom nam.” Wogblɔ le nuƒoa me hã be míekpɔa dzidzɔ geɖe wu ne míekeke míaƒe subɔsubɔdɔa ɖe enu. Daniel nyae be nya ma nye nyateƒe. Elabena Miriam ya dze mɔɖeɖedɔa gɔme xoxo eye dzi nɔ edzɔm ɖe yayra siwo kpɔm wònɔ ta.\nDaniel gblɔ be, “Meƒo nya ta be ɣeyiɣia de azɔ be mawɔ tɔtrɔ gã aɖe le nye agbe me.” Eye ewɔe hã. Eɖe ɣeyiɣi si wòzãna ɖe dɔwɔɖui ŋu la dzi kpɔtɔ, edze mɔɖeɖedɔa gɔme, eye wòbu dzidzɔ si gbegbe eya kple Miriam woakpɔ ne woyi ɖasubɔ le afi si Fiaɖuƒegbeƒãɖela geɖe wu hiã le la ŋu.\nWODO GO KUXIWO GBÃ—EMEGBE WOKPƆ DZIDZƆ GEÐE\nLe May 2007 me la, Daniel kple Miriam ɖe asi le woƒe dɔwɔɖuiwo ŋu heʋu yi Panama, si nye dukɔ aɖe si me woɖi tsa yi kpɔ. Woƒe anyigbamama yeyea nye Carib-Ƒua ƒe ƒukpo vovovo siwo le Bocas del Toro Ƒukpohatsotsoawo dome. Guaymitɔwo koŋue nye ƒukpo mawo dzi nɔlawo. Daniel kple Miriam susui be yewoate ŋu anɔ agbe ɖe ga si yewodzra ɖo la nu ɣleti enyi le Panama.\nTɔdziʋu kple gasɔ ye wotsɔ zɔa mɔe, eye woɖo ŋku zi gbãtɔ si wotsɔ gasɔ zɔ mɔe la dzi—enye kilometa 32 ƒe mɔzɔzɔ si me wòhiã be woado gasɔ alia togbɛwo esime ŋdɔ nɔ ʋuʋum ganagana le. Ðeɖi te Daniel ŋu ale gbegbe be eku ƒenyi kloe. Ke hã, Guaymitɔwo xɔ wo nyuie le aƒe siwo le mɔa dzi la me, vevietɔ esi atsu kple asia srɔ̃ nya ʋɛ aɖewo gbɔgblɔ le gbe si nutoa me tɔwo dona me. Eteƒe medidi o, wova nɔ Biblia-nusɔsrɔ̃ 23 wɔm.\nGake esi ga si wodzra ɖo la vɔ la, woƒe dzidzɔa trɔ zu nuxaxa. Daniel gblɔ be: “Esi míeva nɔ eŋu bum be míatrɔ ayi Spain la, aɖatsi koe lólo ɖe ŋku dzi na mí. Ete ɖe mía dzi ŋutɔ be míadzo le míaƒe Biblia-nusrɔ̃viwo gbɔ.” Ke hã, ɣleti ɖeka megbe la, wose nya aɖe si na dzi dzɔ wo ŋutɔ. Miriam gblɔ be: “Woɖo mí mɔɖela veviwo. Dzidzɔ ka gbegbee nye esi wònye na mí be míayi edzi asubɔ le afi ma!”\nWOƑE DZIDZƆ GÃTƆ\nEsi habɔbɔa nɔ asitɔtrɔwo wɔm le ƒe 2015 me la, eva hiã be Daniel kple Miriam nayi woƒe subɔsubɔdɔa dzi abe gbesiagbe mɔɖelawo ene. Nu kae woawɔ? Woka ɖe ŋugbedodo si le Psalmo 37:5 la dzi. Afi ma gblɔ be: “Tsɔ wò mɔwo gblẽ ɖe Yehowa si me; ɖo ŋu ɖe eŋu, ekema eya ŋutɔ awɔe na wò.” Wokpɔ dɔ si akpe ɖe wo ŋu woakpɔ wo ɖokuiwo dzi esime wole mɔɖeɖedɔa wɔm. Egbea wole subɔsubɔm le hame aɖe me le Veraguas nutoa me, le Panama.\nDaniel gblɔ be: “Hafi míadzo le Spain la, mímeka ɖe edzi be míate ŋu anɔ agbe tsɛ o. Gake egbea, míele agbe tsɛ nɔm eye agbemenuhiahiã veviwo su mía si, naneke mehiã mí o.” Nu kae nye woƒe dzidzɔ gãtɔ? Wogblɔ be, “Kpekpeɖeŋu si nam míele ɖokuibɔbɔlawo be woasrɔ̃ nu tso Yehowa ŋu la nana míekpɔa dzidzɔ manyagblɔ!”


‘Mitsɔ Nuwɔna Kple Nyateƒe Lɔ̃ Ame’—1 Yohanes 3:18 | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel (Central) Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuela Tokunɔgbe Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Migana míatsɔ nya kple aɖe ko alɔ̃ ame o, ke boŋ míatsɔ nuwɔna kple nyateƒe alɔ̃ ame.”—1 YOH. 3:18.\nHADZIDZI: 106, 100\nÀTE ŊU AÐO ŊKU WO DZIA?\nLɔlɔ̃ kae ƒo lɔlɔ̃ ɖe sia ɖe ta?\nNu kae nye “lɔlɔ̃ si me alakpa mele o”?\nAleke míawɔ anya nenye be lɔlɔ̃ vavã ye le mía si?\n1. Lɔlɔ̃ kae ƒo lɔlɔ̃ ɖe sia ɖe ta, eye nu ka tae? (Kpɔ foto si le nyati sia ƒe gɔmedzedze.)\nLƆLƆ̃ si wotu ɖe gɔmeɖose dzɔdzɔe dzi, si woyɔna be a·gaʹpe, la nye nunana tso Yehowa gbɔ. Eyae nye eƒe Dzɔtsoƒe. (1 Yoh. 4:7) Lɔlɔ̃ siae ƒo lɔlɔ̃ ɖe sia ɖe ta. Togbɔ be elɔ numalɔ̃malɔ̃leamegbɔ kple vividoɖeameŋu ɖe eme hã la, nu si koŋ me wòdzena lee nye nuwɔwɔ ɖokuitɔmadimaditɔe be wòaɖe vi na ame bubuwo. Le numekugbalẽ aɖe ƒe nya nu la, a·gaʹpe “dzena le nu si wòʋã ame wòwɔ la koŋ me.” Ne míeɖe ɖokuitɔmadimadi ƒe lɔlɔ̃ fia ame aɖe alo ame aɖe ɖee fia mí la, enana agbea vivina, míekpɔa dzidzɔ, eye míaƒe dzi dzea eme.\n2, 3. Aleke Yehowa ɖe ɖokuitɔmadimadi ƒe lɔlɔ̃ fia amegbetɔwo?\n2 Yehowa ɖee fia be yelɔ̃ amegbetɔwo hafi wɔ Adam kple Xawa gɔ̃ hã. Ewɔ anyigba la be wòanye amegbetɔwo nɔƒe tegbee; menye ɖeko wòwɔe be wòalé amegbetɔwo ƒe agbe ɖe te ko evɔ o, ke etrɔ asi le eŋu hã be wòanye teƒe si woase vivi na agbea le bliboe. Míaƒe viɖe koŋ tae Yehowa wɔ nu siawo katã ɖo, ke menye na eya ŋutɔ ƒe viɖe o. Egaɖe ɖokuitɔmadimadi ƒe lɔlɔ̃ fia le mɔ bubu nu esi wòyra via siwo le anyigba dzi la be woanɔ agbe tegbee le Paradiso si wòdzra ɖo nyuie na wo la me.\n3 Le Adam kple Xawa ƒe aglãdzedzea megbe la, Yehowa ɖe ɖokuitɔmadimadi ƒe lɔlɔ̃ gãtɔ kekeake fia. Ewɔ ɖoɖo be yeana tafe ɖe aglãdzela eve mawo ƒe dzidzimeviwo ta, elabena eka ɖe edzi be wo dometɔ aɖewo akpɔ ŋudzedze ɖe lɔlɔ̃ si yeɖe fia wo la ŋu. (1 Mose 3:15; 1 Yoh. 4:10) Le nyateƒe me la, esime Yehowa do Ðela la ŋugbe ko la, le eya gbɔ la, ɖeko wòle abe ɖe Ðelaa tsɔ eɖokui sa vɔ ɖe amegbetɔwo ta xoxo ene. Ƒe 4,000 aɖewo megbe la, Yehowa tsɔ eƒe Tenuvi si gbɔ melɔ̃a nu le o la sa vɔe ɖe amegbetɔwo ta. (Yoh. 3:16) Míekpɔa ŋudzedze ɖe lɔlɔ̃ gã sia si Yehowa ɖe fia mí la ŋu ale gbegbe!\n4. Nu kae ɖee fia be amegbetɔ madeblibowo tea ŋu ɖea ɖokuitɔmadimadi ƒe lɔlɔ̃ fiana?\n4 Míetea ŋu ɖea ɖokuitɔmadimadi ƒe lɔlɔ̃ fiana le esi Mawu wɔ mí ɖe eƒe nɔnɔme nu ta. Gake nu vɔ̃ si ƒe dome míenyi la nana wòsesẽna na mí be míaɖe lɔlɔ̃ sia afia, ke hã, ŋutetea gakpɔtɔ le mía ŋu kokoko. Le kpɔɖeŋu me, Abel medi eɖokui tɔ o, ke boŋ lɔlɔ̃ si nɔ esi na Mawu la ʋãe wòtsɔ nu nyuitɔ si nɔ esi la sa vɔ nɛ. (1 Mose 4:3, 4) Noa ɖe ɖokuitɔmadimadi ƒe lɔlɔ̃ fia ehavi amegbetɔwo esi wòɖe gbeƒã Mawu ƒe gbedeasia na wo ƒe geɖe togbɔ be wogbe toɖoɖo hã. (2 Pet. 2:5) Abraham ɖee fia be lɔlɔ̃ si le ye si na Mawu la nɔ vevie na ye wu nu sia nu esi wòlɔ̃ faa be yeatsɔ ye vi Isak asa vɔe. (Yak. 2:21) Míedi be míaɖe lɔlɔ̃ afia abe nuteƒewɔla mawo ene, ne esia wɔwɔ mele bɔbɔe o hã.\n5. Mɔ kawo nue míate ŋu aɖe lɔlɔ̃ vavã afia le?\n5 Biblia na míenya be nu si wòfia be míaɖe lɔlɔ̃ vavã afia ye nye be, ‘míagatsɔ nya kple aɖe ko alɔ̃ ame o, ke boŋ míatsɔ nuwɔna kple nyateƒe alɔ̃ ame.’ (1 Yoh. 3:18) Ðe esia fia be mímate ŋu aɖe lɔlɔ̃ afia to nyagbɔgblɔ me oa? Kura o! (1 Tes. 4:18) Ke boŋ, efia be menye nyagbɔgblɔ me koe wòle be míaɖe lɔlɔ̃ afia le o, vevietɔ ne nɔnɔmea bia be míawɔ nane atsɔ ana kpekpeɖeŋu. Le kpɔɖeŋu me, ne agbemenu veviwo hiã hati Kristotɔ aɖe la, ehiã be míakpe ɖe eŋu, ke menye be míagblɔ nyuidinamenyawo nɛ ko evɔ o. (Yak. 2:15, 16) Nenema kee lɔlɔ̃ na Yehowa kple mía havi aʋã mí be míakpɔ gome le gbeƒãɖeɖedɔa me bliboe, ke menye be míabia Mawu ‘be wòadɔ dɔwɔlawo ɖe nuŋeŋe la me’ ko evɔ o.—Mat. 9:38.\n6, 7. (a) Nu kae nye “lɔlɔ̃ si me alakpa mele o”? (b) Lɔlɔ̃ si me alakpanuwɔwɔ le ƒe kpɔɖeŋu aɖewoe nye kawo?\n6 Apostolo Yohanes ŋlɔ bena ele be “míatsɔ nuwɔna kple nyateƒe” alɔ̃ ame. Eya ta, mele be “alakpanuwɔwɔ aɖeke” nanɔ míaƒe lɔlɔ̃ la me o, alo le mɔ bubu nu la, míaƒe lɔlɔ̃ nanye esi me “alakpa mele o.” (Rom. 12:9; 2 Kor. 6:6) Esia fia be, ne míele ameŋkumenu wɔm la, ekema menye lɔlɔ̃ vavãe nye ema o. Ðewohĩ míabia be, ‘Ne lɔlɔ̃a nye alakpanuwɔwɔ la, lɔlɔ̃ ŋutɔŋutɔe wònyea?’ Kura o. Menye lɔlɔ̃e wònye kura o, ke boŋ ameŋkumenuwɔwɔ dzro koe.\n7 Bu lɔlɔ̃ si me alakpanuwɔwɔ le ƒe kpɔɖeŋu aɖewo ŋu kpɔ. Le Eden-bɔa me la, Satana wɔ nu abe ɖe wòle Xawa ƒe nyonyo dim ene, ke hã, eƒe nuwɔnawo ɖee fia be ɖokuitɔdila kple alakpanuwɔlae wònye. (1 Mose 3:4, 5) Le David ƒe ŋkekea me la, Ahitofel ƒe nuwɔna ɖee fia be menye xɔlɔ̃ vavãe wònye na fia la o. Ahitofel va zu yomemɔfiala esi wòsusu be esia ade ye dzi ta. (2 Sam. 15:31) Nenema kee egbea la, xɔsegbelawo kple ame bubu siwo dea mama hamea me la toa “aɖe ŋanɛ kple kesekukuɖɔɖɔname” dzi nana wòdzena abe ɖe wolɔ̃ nɔviawo ene, gake le nyateƒe me la, ɖokuitɔdilawoe wonye.—Rom. 16:17, 18.\n8. Nya kae wòle be míabia mía ɖokuiwo?\n8 Lɔlɔ̃ si me alakpanuwɔwɔ le nye ŋukpenanu, elabe eto vovo sãa na mawumenɔnɔme si nye ɖokuitɔmadimadi ƒe lɔlɔ̃. Alakpanuwɔwɔ sia ate ŋu aflu amewo, gake mate ŋu aflu Yehowa ya o. Le nyateƒe me la, Yesu gblɔ be woahe to na ame siwo wɔa nu abe alakpanuwɔlawo ene la “vevie.” (Mat. 24:51) Mí Yehowa subɔlawo míadi gbeɖe be míanye alakpanuwɔlawo o. Ke hã, anyo be míabia mía ɖokuiwo be, ‘Lɔlɔ̃ vavã, si me ɖokuitɔdidi alo amefuflu mele o, ye meɖena fiana ɣesiaɣia?’ Na míadzro go asieke aɖewo siwo me míate ŋu aɖe lɔlɔ̃ si me “alakpa mele o” afia le la me kpɔ.\nALE SI MÍATSƆ “NUWƆNA KPLE NYATEƑE ALƆ̃ AME”\n9. Nu kae lɔlɔ̃ vavã aʋã mí be míawɔ?\n9 Akpa si wɔm nèle nedze ŋuwò ne ame aɖeke mele ekpɔm o hã. Ele be lɔlɔ̃ naʋã mí míalɔ̃ faa be míakpe ɖe mía nɔviwo ŋu alo anyo dɔme na wo, ne ame aɖeke manya nu tso eŋu o gɔ̃ hã. (Xlẽ Mateo 6:1-4.) Anania kple Safira mewɔ nu alea o. Medze wo ŋu be yewoanyo dɔme evɔ ame aɖeke manya nu tso eŋu o. Woda alakpa le nu si wodzɔ la ŋu ale be wòawɔ dɔ ɖe amewo dzi eye Mawu he to na wo ɖe esia ta. (Dɔw. 5:1-10) Gake ne míelɔ̃ mía nɔviwo vavã la, adzɔ dzi na mí be míanyo dɔme na wo eye mímana ame bubuwo nanya nu tso eŋu o. Le kpɔɖeŋu me, nɔviŋutsu siwo kpea asi ɖe Dɔdzikpɔhaa ŋu wòtrɔa asi le gbɔgbɔmenuɖuɖua ŋu la mehea amewo ƒe susu vaa wo ɖokuiwo dzi alo gblɔa akpa si koŋ wowɔna la na amewo o.\n10. Aleke míate ŋu atre mía nɔviwo bubu?\n10 Tre bubudede amewo ŋu. (Xlẽ Romatɔwo 12:10.) Yesu ɖo kpɔɖeŋu ɖi na mí le bubudede amewo ŋu me esi wòklɔ afɔ na eƒe apostolowo. (Yoh. 13:3-5, 12-15) Ðewohĩ ahiã be míaku kutri vevie hafi míate ŋu abɔbɔ mía ɖokui asubɔ amewo abe ale si Yesu wɔe ene. Apostoloawo gɔ̃ hã mete ŋu se nu si Yesu wɔ la gɔme o va de asi na esime woxɔ gbɔgbɔ kɔkɔe la. (Yoh. 13:7) Ne mímebua mía ɖokui gã wu ame bubuwo le míaƒe sukudede, nunɔamesiwo, alo subɔsubɔmɔnukpɔkpɔwo ta o la, efia be míele bubu dem wo ŋu. (Rom. 12:3) Eye mímeʋãa ŋu ame bubuwo ne wokafu wo o, ke míekpɔa dzidzɔ kpli wo boŋ, ne ewɔ na mí be míawo hã míedze na kafukafua ƒe ɖe gɔ̃ hã.\n11. Nu ka tae wòle be míakafu amewo anukwaretɔe?\n11 Kafu nɔviwòwo anukwaretɔe. Ele be míawɔ mɔnukpɔkpɔwo ŋu dɔ akafu mía nɔewo, elabe kafukafunyawo “nyo hena tutuɖo.” (Ef. 4:29) Ke hã, ele be míakafu amewo anukwaretɔe. Ne menye nenema o la, míava nɔ kesekuku ɖɔm na amewo alo anɔ ta ɖem le agba si le mía dzi be míaɖɔ wo ɖo la te. (Lod. 29:5) Ne míekafu ame aɖe eye emegbe míeva le edam ɖe anyi le ame bubuwo ŋkume la, enye alakpanuwɔwɔ. Apostolo Paulo ƒo asa na mɔ̃ ma eye wòɖo kpɔɖeŋu nyui ɖi na mí esi wòɖe lɔlɔ̃ vavã fia nɔvi Kristotɔwo le wo kafukafu me. Le kpɔɖeŋu me, ekafu Kristotɔ siwo nɔ Korinto la anukwaretɔe le nu nyui siwo wowɔ ta. (1 Kor. 11:2) Gake esi woƒe nuwɔnawo bia be wòaɖɔ wo ɖo la, eɖe susu si tae la me na wo dɔmenyotɔe eme kɔ nyuie.—1 Kor. 11:20-22.\nNunana mía nɔvi siwo ɖo hiã me nye dɔmenyonyo kple mɔ si dzi míetona ɖenɛ fiana be míelɔ̃ wo (Kpɔ memama 12)\n12. Aleke míate ŋu aɖe lɔlɔ̃ vavã afia le amedzrowɔwɔ me?\n12 Nye amedzrowɔla. Yehowa de se na mí be míanyo dɔme na mía nɔviwo. (Xlẽ 1 Yohanes 3:17.) Ke hã, ele be míawɔ esia kple susu nyuitɔ, ɖokuitɔdidi manɔmee. Míate ŋu abia mía ɖokuiwo be: ‘Xɔ̃nye kplikplikpliwo, ame ŋkutawo, alo ame siwo ate ŋu ava ɖo nyui si mewɔ na wo teƒe nam la koŋue mewɔa amedzro na? Alo ɖe míedia mɔ siwo dzi mato anyo dɔme na nɔviŋutsu kple nɔvinyɔnu siwo nyemenya nyuie o alo esiwo si naneke mele be woaɖo eteƒe nam oa?’ (Luka 14:12-14) Alo tsɔe be hiã tu hati Kristotɔ aɖe le esi mewɔ ɖoɖo ɖe nuwo ŋu nyuie o ta. Alo tsɔe be nɔvi aɖe meda akpe ɖe dɔmenyo si míewɔ nɛ la ta o. Le go siawo tɔgbi me la, anyo be míawɔ ɖe aɖaŋuɖoɖo si nye, “Miwɔ amedzro na mia nɔewo liʋiliʋĩlilĩ manɔmee” la dzi. (1 Pet. 4:9) Ne èwɔ ɖe aɖaŋuɖoɖo sia dzi la, dzidzɔ si tsoa nunana faa me la asu asiwò.—Dɔw. 20:35.\n13. (a) Ɣekaɣie wòate ŋu asesẽ be míakpe ɖe gbɔdzɔgbɔdzɔtɔwo ŋu? (b) Nu ŋutɔŋutɔ kawoe míate ŋu awɔ atsɔ akpe ɖe gbɔdzɔgbɔdzɔtɔwo ŋu?\n13 Kpe ɖe gbɔdzɔgbɔdzɔtɔwo ŋu. Biblia ƒe sedede si nye be “mikpe ɖe gbɔdzɔgbɔdzɔtɔwo ŋu, migbɔ dzi ɖi na amewo katã” la ate ŋu ado míaƒe lɔlɔ̃ ƒe nuvãnyenye kpɔ. (1 Tes. 5:14) Togbɔ be gbɔdzɔgbɔdzɔtɔ geɖewo va sẽna le xɔse me emegbe hã, ehiã be míagbɔ dzi ɖi na ame aɖewo ya ahayi edzi anɔ kpekpem ɖe wo ŋu. Esia ate ŋu abia be míazã Ŋɔŋlɔawo me nya aɖewo atsɔ ade dzi ƒo na wo, míakpe wo be woava kpɔ gome le gbeƒãɖeɖedɔa me kpli mí, alo míakpɔ vovo ɖe wo ŋu ase woƒe nyawo ko. Gakpe ɖe eŋu la, le esi míabu nɔviŋutsu alo nɔvinyɔnu aɖe be enye ame “sesẽ” alo enye “gbɔdzɔgbɔdzɔtɔ” teƒe la, anyo wu be míaɖo ŋku edzi be ŋutetewo kple gbɔdzɔgbɔdzɔwo le mí katã mía ŋu. Apostolo Paulo gɔ̃ hã lɔ̃ ɖe edzi be gbɔdzɔgbɔdzɔwo le ye ŋu. (2 Kor. 12:9, 10) Eya ta, mí katã míehiã kpekpeɖeŋu tso mía nɔewo gbɔ.\n14. Nu kae míalɔ̃ faa be míawɔ be míana ŋutifafa kple ɖekawɔwɔ nakpɔtɔ anɔ mía kple mía nɔviwo dome?\n14 Wɔ ŋutifafa. Míewɔa nu sia nu si míate ŋui be ŋutifafa nanɔ mía kple mía nɔviwo dome, ne ewɔ na mí be womese nu gɔme na mí o alo womewɔ nu ɖe mía ŋu nyuie o gɔ̃ hã. (Xlẽ Romatɔwo 12:17, 18.) Kukuɖeɖe na ame si bi dzi ate ŋu ana eƒe dzi nafa, gake ele be kukuɖeɖea natso dzi me. Le kpɔɖeŋu me, le esi nàgblɔ be, “Ete ɖe dzinye be èse le ɖokuiwò me nenema” teƒe la, anyo wu ne èlɔ̃ ɖe edzi be ye hã ye tɔ medzɔ le go aɖe me o. Àte ŋu agblɔ be, “Ete ɖe dzinye ŋutɔ be megblɔ nya si ve wò.” Ŋutifafa le vevie ŋutɔ le srɔ̃ɖeɖe me. Mele be atsu kple asi nanɔ nu wɔm le ame dome abe ɖe wolɔ̃ wo nɔewo ene gake ne woawo ɖeɖe woli la, numaƒomaƒo na ame nɔewo, nya veamewo gbɔgblɔ, alo asidodo ɖe ame nɔewo gbɔ nanɔ edzi yim o.\n15. Aleke míate ŋu aɖee afia be míetsɔ vɔ̃ si wowɔ ɖe mía ŋu la ke tso dzi me?\n15 Tsɔ ke faa. Ne míetsɔ vɔ̃ si wowɔ ɖe mía ŋu ke faa la, míeɖea susu ɖa le vodadaa ŋu eye míeléa amea ɖe dɔ me o. Ne míewɔ ɖe aɖaŋu si Biblia ɖo be, mido dzi mianɔ anyi “kple mia nɔewo le lɔlɔ̃ me, eye midze agbagba vevie mialé gbɔgbɔ la ƒe ɖekanyenye me ɖe asi le ŋutifafa ƒe nublanu la me” dzi la, esia ate ŋu akpe ɖe mía ŋu míalɔ̃ faa atsɔ ame siwo da vo ɖe mía ŋu le manyamanya me la ƒe vodada ake wo. (Ef. 4:2, 3) Hafi míate ŋu atsɔ ake tso dzi me la, ele be míaɖu míaƒe tamesusuwo dzi ale be ‘míagalé vɔ̃ siwo wowɔ ɖe mía ŋu la ɖi o.’ (1 Kor. 13:4, 5) Gake ne míeléa nya ɖe dɔ me la, menye ɖeko esia agblẽ ƒomedodo si le mía kple mía nɔviwo dome la me o, ke agblẽ ƒomedodo si le mía kple Yehowa dome hã me. (Mat. 6:14, 15) Míate ŋu aɖee afia hã be míetsɔ ke mía nɔvi siwo dze agɔ le mía dzi la tso dzi me ne míedoa gbe ɖa ɖe wo ta.—Luka 6:27, 28.\n16. Aleke wòle be míabu subɔsubɔmɔnukpɔkpɔ siwo sua mía si le Yehowa ƒe habɔbɔa me?\n16 Lɔ̃ faa nàtsɔ nuwo asa vɔe. Ne subɔsubɔmɔnukpɔkpɔwo su mía si le Yehowa ƒe habɔbɔa me la, ele be míabu wo be wonye mɔnukpɔkpɔ na mí be míaɖee afia be lɔlɔ̃ vavãe le mía si. Míewɔa esia ne ‘mímenɔa míawo ŋutɔwo ƒe nyonyo ko dim o, ke ame bubuwo tɔ hã.’ (1 Kor. 10:24) Le kpɔɖeŋu me, le míaƒe takpekpe suewo kple gãwo me la, anyinɔƒegbɔkpɔlawo dzea woƒe dɔa gɔme le agbadɔa te do ŋgɔ na ame bubuwo ƒe vava. Ke hã, womebua woƒe dɔdeasia be enye mɔnukpɔkpɔ na yewo be yewoatia nɔƒe nyuitɔwo na yewo ɖokuiwo kple yewoƒe ƒomewo o, ke boŋ nɔviŋutsu siawo dometɔ geɖe nɔa afi si medea ame dzi tututu o gɔ̃ hã ale be woate ŋu anɔ teƒe si woawɔ woƒe dɔdeasia le. Esi wolɔ̃na faa tsɔa woawo ŋutɔwo ƒe nyonyo saa vɔe alea la, woɖea lɔlɔ̃ si me ɖokuitɔdidi aɖeke mele o la fiana. Aleke nàte ŋu asrɔ̃ woƒe kpɔɖeŋua?\n17. Ne míewɔ nu vɔ̃ si nye ŋkubiãnya la, nu kae lɔlɔ̃ vavã aʋã mí be míawɔ?\n17 Ʋu nu vɔ̃ ɣaɣlawo me eye nàɖe asi le wo ŋu. Kristotɔ aɖewo siwo wɔ nu vɔ̃ siwo nye ŋkubiãnya la dze agbagba be yewoatsyɔ nu wo dzi ale be yewoagaɖu ŋukpe alo ahe ŋukpe ava ame bubuwo dzi o. (Lod. 28:13) Gake esia menye nuwɔwɔ le lɔlɔ̃ me o, elabe menye nu vɔ̃ wɔlaa ŋu koe esia gblẽa nu le o, ke egblẽa nu le ame bubuwo hã ŋu. Esia ate ŋu axe mɔ na Mawu ƒe gbɔgbɔa ƒe dɔwɔwɔ bliboe le hamea me eye ate ŋu agblẽ hame bliboa ƒe ŋutifafa me. (Ef. 4:30) Lɔlɔ̃ vavã ʋãa Kristotɔ siwo wɔ nu vɔ̃ siwo nye ŋkubiãnya la wogblɔnɛ na hamemetsitsiwo ale be woate ŋu ana kpekpeɖeŋu si wohiã la wo.—Yak. 5:14, 15.\n18. Aleke gbegbee lɔlɔ̃ vavã le vevie?\n18 Lɔlɔ̃ ye ƒo nɔnɔme nyuiwo katã ta. (1 Kor. 13:13) Edea dzesi mí be míenye Yesu yomedzelawo kple Yehowa, Ame si nye lɔlɔ̃ sia Dzɔtsoƒe la srɔ̃lawo. (Ef. 5:1, 2) Paulo ŋlɔ bena: “Ne . . . lɔlɔ̃ mele asinye o la, nyemenye naneke o.” (1 Kor. 13:2) Neva eme be míayi edzi atsɔ “nuwɔna kple nyateƒe” alɔ̃ ame, ke menye be míatsɔ ‘nya ko’ alɔ̃ ame o.